qundao/data-zh-poetry huggingface dataset:
和梁次張謝得酒見寄四首·其三
作者：吳芾
朝代：宋

妙齡才氣壓同升，談笑端能却五兵。
况復錦囊新且麗，粲如春樹萬枝榮。
和梁次張謝得酒見寄四首·其二
作者：吳芾
朝代：宋

春入橫塘綠勝醅，更將清淺照寒梅。
試吟秀句臨流坐，引得疏枝一晌開。
和梁次張謝得酒見寄四首·其四
作者：吳芾
朝代：宋

平生性僻有詩耽，每恨才慳不得兼。
獨嗜君詩無厭斁，從教人笑我多饞。
和梁次張韵
作者：吳芾
朝代：宋

妙齡才藻擢文犀，聲價何須待品題。
獨狍孤衷長拱北，擬攄妙畫欲平西。
五年不見心如渴，一笑相逢醉似泥。
我老已爲林下計，看君平步上雲梯。
和梅花前見鶴
作者：吳芾
朝代：宋

雙鶴翩翩到我前，與花鬭白更爭妍。
低頭自覺形儀穢，安得飄然跨上天。
和楊元明雪中見贈
作者：吳芾
朝代：宋

爲別多年不記旬，雪中聞到喜難陳。
尚稽良會心如渴，頻展新詩手欲皴。
和寡莫追歌郢客，興來還愧泛溪人。
要須早了官中事，趁取元宵作好春。
和楊季恪景疏希白二首·其一
作者：吳芾
朝代：宋

二疏高躅聳簪紳，寂寞無人繼後塵。
一代風流雖已遠，千年名德鎮如新。
幸拋印綬歸空谷，得與湖山作好春。
若較前賢那可並，却慚溫詔下嚴宸。
和楊季恪景疏希白二首·其二
作者：吳芾
朝代：宋

人譏居士老來迂，與世依違總不符。
雖似子牟懷魏闕，却同居易學浮屠。
鋤荒只欲開三徑，適意寧論泛五湖。
胸次更無塵一點，且同高士話虛無。
和樓大防韵
作者：吳芾
朝代：宋

嗟余本何人，纍然居海嶠。
家世業爲農，有田在巖窔。
春到耦妻耕，寒來從母漂。
屋角日誅茅，杖頭時荷蓧。
迨冠知讀書，聊爲起家兆。
有琴既無弦，有劔亦無鞘。
僥倖厠末科，安敢綴天彯。
但期竊斗升，活此老與少。
豈謂暮年中，亦誤蒙收召。
曾未著微勞，遽使登華要。
自度老無能，共知愚不肖。
縱未遭人非，難逃天日照。
儻不速休官，寧免淵明笑。
矯矯淵明賢，千載誰能紹。
瓶粟雖無儲，風標松比峭。
詩篇雖不多，筆力天與妙。
顧余豈能詩，微吟蚯蚓竅。
可笑不自量，輒欲賡高調。
貳車真豪英，逸如千里驃。
又如禮樂器，肅然在宗廟。
有美頎而長，視容清且瞭。
自應輔明時，與國增光耀。
胡爲佐一州，從容陪坐嘯。
乘興來湖山，欲看余把釣。
濯足玩水雲，縱目觀野燒。
喜余和陶作，舉杯爲余釂。
草具雖蕭疏，亦復爲余嚼。
余已學淵明，公方跂周召。
出處既不侔，無由遠相叫。
願公保令名，求賢行有詔。
和江朝宗韵奉寄
作者：吳芾
朝代：宋

休言簿領尚沉迷，器業如公豈久稽。
不見自憐心若失，相從還記手同携。
飛黄正欲馳長坂，倦翼方欣返故棲。
出處不同空悵望，何時來過武陵溪。
和池州陳教授韵二首·其一
作者：吳芾
朝代：宋

人物今誰似此郎，合居嚴近贊垂裳。
未將事業先諸老，且把文章變一方。
今日杏壇風似魯，向來鐵硯志如桑。
會看奮迅爲時用，展盡胸中計策長。
和池州陳教授韵二首·其二
作者：吳芾
朝代：宋

平時野性愛吟詩，一字長慚未得師。
妙句既容窺格律，良辰更喜覿光儀。
絳帷暫且留三楚，丹陛行將命一夔。
莫爲浮榮求速化，功名到底屬男兒。
和沈先覺韵
作者：吳芾
朝代：宋

枉度浮生八十春，休談天數與人倫。
長貧已是難餬口，久病那堪更累身。
獨把新詩娛晚景，誰將靈劑起痿人。
若教得酒時時醉，醉裏高吟尚絕塵。
和沈子壽見寄
作者：吳芾
朝代：宋

心地荒蕪曠幾春，朅來邂逅共耕耘。
交情正喜清如水，歸興那知去似雲。
百首漫勞頻寄遠，一樽終擬再論文。
胡爲竟爾乖前約，寂寞車音杳不聞。
和津喜雪二首·其一
作者：吳芾
朝代：宋

六花一夜降中天，飛繞吾廬頓滿前。
幻出仙家新窟宅，疑非塵世舊山川。
但驚巖上青松老，不見天邊白雁連。
頼有甕頭新釀熟，何妨沉醉度殘年。
和津喜雪二首·其二
作者：吳芾
朝代：宋

我愛平湖繞碧山，山光倒碧到樽前。
同雲何事迷千嶂，飛雪俄然蔽一川。
縱使玉樓從地湧，便教銀闕與天連。
到頭幻化非真實，爭似湖山耐歲年。
和潘大卿芍藥二首·其一
作者：吳芾
朝代：宋

落盡羣花春已殘，忽驚庭下錦新翻。
夜深領客窮清賞，一笑開懷倒數尊。
和潘大卿芍藥二首·其二
作者：吳芾
朝代：宋

拂拂輕黄染御衣，出羣標韵異繁枝。
此身已分京華隔，不謂天香尚許披。
和澤民二首·其一
作者：吳芾
朝代：宋

歸心已動不容留，多謝君恩許退休。
雖喜溪山歸似舊，却驚歲月去如流。
門前已是開三徑，湖上何妨具一舟。
莫道此時無伴侶，得公足可共遨遊。
和澤民二首·其二
作者：吳芾
朝代：宋

欲紹家聲每自鞭，肯同流俗飲貪泉。
已將止足安心地，更把吟哦樂性天。
笑日桃花將獻媚，先春梅蕊欲爭妍。
人生會合真難遇，幸有杯觴且共傳。
和澤民喜雨
作者：吳芾
朝代：宋

陰長陽消帝怒深，盡驅赫日掃羣陰。
却疑枉致一秋旱，聊復霈爲三日霖。
隴畝共知成樂歲，里閭誰不起歡心。
朝來幽鳥知予意，亦向簷前作好音。
和澤民求海棠
作者：吳芾
朝代：宋

君是詩中老作家，笑將麗句換名花。
花因詩去情非淺，詩爲花來語更嘉。
須好栽培承雨露，莫令憔悴困塵沙。
他年爛漫如西蜀，我欲從君看綺霞。
和澤民送春·其一
作者：吳芾
朝代：宋

我家還分有園池，正願春遲春又歸。
風掃花枝猶隠約，日烘雲影漸熹微。
客來但欲拚同醉，事往何須歎昨非。
自念生平魚鳥性，又思川泳與雲飛。
和澤民送春·其二
作者：吳芾
朝代：宋

不堪歲歲送青春，消黯渾如失所親。
短句吟成猶恨別，清樽買盡不辭貧。
興來直欲遊三島，老去何由駐二輪。
頼有君能知我意，肯來同作送春人。
和王夷仲至日有感
作者：吳芾
朝代：宋

葭灰管裏氣初浮，陽長陰消不自謀。
吾道窮耶當復泰，此身老矣不禁愁。
得閑正好尋詩社，乘興何妨上釣舟。
擬待梅開同勝賞，且寬歸興少遲留。
和王夷仲詠施粥
作者：吳芾
朝代：宋

伊昔豈無旱，赫日流金石。
伊昔豈無水，巨浸連天白。
未若去歲風，飄忽幾終夕。
時方屬新秋，稻子半黄赤。
倏然卷地來，一掃不遺力。
但覺田畝空，不見倉箱積。
餘禍及吾民，來春有饑色。
巡門粥妻子，不足充貴糴。
往往成流離，有家歸不得。
我方還里閭，正值此艱厄。
有心懷拯救，不寐欲通昔。
念無捐廩人，此意空憤激。
民饑猶己饑，吾寧忍獨食。
作糜倒瓶粟，恨不及九百。
糾合族與隣，樂從有吾叔。
豈但一時利，永作他年額。
要令里中人，自此長飽德。
雖或有凶年，不復更他適。
鄭罕與宋樂，未足爲匹敵。
施厚報必豐，會須看他日。
和王夷仲雪中見貽
作者：吳芾
朝代：宋

歲晚端居寂寞濱，雪花零亂更愁人。
捲簾已覺青山老，入座仍添白髮新。
寫景自憐佳句少，論交還喜宿心親。
來詩况復清如雪，想見吟成泣鬼神。
和王夷仲韵
作者：吳芾
朝代：宋

故人聲氣合，交契久彌深。
不棄荒村陋，來分古木陰。
意傾陳篤論，興發出高吟。
豈料逃空谷，猶聞正始音。
和王夷仲韵
作者：吳芾
朝代：宋

灑落胸襟有古風，日臨清泚面巃嵸。
不堪世路千重險，直與溪流萬折東。
刮眼相看言有味，傾懷一笑興無窮。
何時同訪連檣老，快意觥船一棹空。
和王朝議韵
作者：吳芾
朝代：宋

晚日轉雲頭，長空收雨脚。
稍覺暑氣清，獨坐傾桑落。
興來或醉吟，接䍦還倒著。
胸中了無憂，事事俱脫畧。
緬懷我友朋，蹤跡東西各。
幾欲往從之，恨被微官縛。
此來得夫子，臭味頗相若。
傾蓋便論心，開懷不我却。
新詩一何工，清思渺寥廓。
才如李杜雄，句壓曹劉弱。
顧我志意衰，筆力不如昨。
明時百無用，正恐填溝壑。
公餘幸少閑，對酒且深酌。
拭目看諸公，衮衮登臺閣。
和王澧州喜雨
作者：吳芾
朝代：宋

田父苦亢旱，傷心涕泗沱。
使君憫斯民，雩禜亦何多。
古廟舞羣巫，袂屬肩相摩。
密雲自西郊，奈汝旱魃何。
天官感精誠，霹靂加譴訶。
遂協畢星好，一洗吾民痾。
頓覺田畝間，歡然聲氣和。
人生一飽足，寧復憂其他。
要當及豐年，對酒仍高歌。
祇愁偃鼠腹，未醉顔已酡。
和王瞻叔泉字韵
作者：吳芾
朝代：宋

暮年亦復侍甘泉，每對青銅只自憐。
寧忍憂疑探虎穴，且將得失付魚筌。
歸來但欲無身累，老去那能徇世緣。
若得優游全晚節，從人喚作地行仙。
和王知府惠瓦硯
作者：吳芾
朝代：宋

文房四子舊周旋，老去情疏祇自憐。
不謂陶泓猶見念，遠來相顧不相捐。
和王知府惠雙井茶
作者：吳芾
朝代：宋

摘從雙井尚餘香，遠寄山翁見未嘗。
咀嚼新芽味新句，陡驚冰雪沃枯腸。
和王致君見寄望海亭詩
作者：吳芾
朝代：宋

領客閑登木杪亭，坐來四面對崢嶸。
野田散漫高低綠，湖水瀰茫遠近清。
覽勝喜窮千里目，放懷笑引百壺傾。
酒闌未用忙歸去，更看亭前海月明。
和王龜齡待制貢院落成二首·其一
作者：吳芾
朝代：宋

扁舟猶記拂洲蘋，轉眼年華幾度新。
愧我今成雙白鬢，喜君來駕兩朱輪。
一時令下從如水，千里威行敬若神。
擬訪舊遊觀盛事，一官何苦絆吾身。
和王龜齡待制貢院落成二首·其二
作者：吳芾
朝代：宋

主盟湖學屬何人，頼有公來爲作新。
士俗似聞衰也久，文場今見美哉輪。
挈還舊觀人爭覩，賦就新詩筆有神。
苕霅儒風從此振，文翁端恐是前身。
和田伯清見寄·其一
作者：吳芾
朝代：宋

可歎人生有限身，終朝長是困囂塵。
向來每愧爲人役，今日方能保我真。
幸有一丘堪避俗，何妨百歲作閒人。
更煩妙句相褒借，頓覺柴門暖似春。
和田伯清見寄·其二
作者：吳芾
朝代：宋

落筆摛辭爛有章，故應往歲擅文場。
身登霄漢聲猷著，興寄湖山氣味長。
無計盍簪同把酒，尚懷掃地對焚香。
依然日暮碧雲合，相望回頭各一方。
和章德文侍郎題晞浣堂韵寄張法師
作者：吳芾
朝代：宋

丹成人去幾經年，怪石峻嶒樹曲拳。
超脫每思攀逸駕，沉迷無奈縛塵緣。
勝遊徒有騷人詠，絕景難憑妙筆傳。
投紱歸來應未晚，尚期一訪洞中仙。
和管大老瑞麥
作者：吳芾
朝代：宋

別來長恨見無時，不謂相逢總泣岐。
愧我滯留身已老，憐君偃蹇宦猶卑。
思歸正續孤松賦，溢美空傳瑞麥詩。
萬事從今休更問，祇知痛飲是吾師。
和紫巖老雪中觀梅
作者：吳芾
朝代：宋

清寒池館靜沉沉，慘淡江梅弄晚陰。
雪裏有誰能載酒，花前無語自傷心。
低枝似欲迎人笑，清賞何妨倚樹吟。
况有爭妍佳句在，愈撩詩思不能禁。
和經仲春日即事·其一
作者：吳芾
朝代：宋

淡烟籠水一溪虛，別有風光在野廬。
幽哢喚人回遠夢，落紅鋪水失清渠。
此生得酒休辭醉，今日何人是奠居。
正向東山念蕭索，筠筒煩寄指南車。
和經仲春日即事·其二
作者：吳芾
朝代：宋

策杖郊原信步行，沙邊春水半涵清。
花開舊樹香仍在，燕葺破巢功未成。
世路十年塵土面，春風萬里鼓鼙聲。
從今準擬開懷去，到手荷杯莫厭傾。
和胡宗澤見寄·其一
作者：吳芾
朝代：宋

湖邊策杖步新晴，陡覺胸襟萬慮平。
老去不須防意馬，靜中已是息心兵。
閒來綠樹陰中坐，懶去紅塵閙裏行。
頼與故人供一醉，不辜今夜月華明。
和胡宗澤見寄·其二
作者：吳芾
朝代：宋

故人皮裏貯陽秋，愛我身如不繫舟。
羞向人間爲諂首，喜來林下作遨頭。
雖無仙骨能騎鶴，尚有閒心可狎鷗。
乘興惠然時過我，一樽相對笑言稠。
和胡經仲中秋
作者：吳芾
朝代：宋

平生惡晻昧，虛空光陸離。
心與此月同，不容一毫疵。
恨月有圓缺，不得常清奇。
每欲語天公，仍斫此桂枝。
青冥去無路，思慮空勞疲。
明知此意苦，殷勤長我隨。
去年西湖上，爛醉吟悲辭。
今年巧相覓，似欲敘離思。
西風爲披拂，浮雲無蔽虧。
坐開百壺酒，與月論襟期。
永結無情歡，謝此世上兒。
吾友胡夫子，豪蕩笑墨釐。
擬借月顔色，爲君鑒薄帷。
告之且痛飲，行樂當及時。
和胡經仲即事二首·其一
作者：吳芾
朝代：宋

世事憑誰論，羈懷只自諳。
風烟悲蜀魄，桑柘老吳蠶。
晚步惜殘照，春衫怯曉嵐。
日來鼙鼓近，牢落愈無堪。
和胡經仲即事二首·其二
作者：吳芾
朝代：宋

雨脚轉前灣，烟蓑带雨還。
清詩陶野色，薄酒散愁顔。
簷鳥下苔徑，溪雲媚屋山。
世途方擾擾，誰得似君閑。
和良老寄別韵
作者：吳芾
朝代：宋

紫籜從師住，山幽水亦深。
方將償素約，一到洗塵心。
別去遽如許，愁來且至今。
何時能見過，容我聽潮音。
和若夫韵二首·其一
作者：吳芾
朝代：宋

此身雖縛此心飛，脫得東還似解圍。
鹿鶴向人如贊善，林泉見我欲生輝。
食珍他日終難飽，飲水從今亦可肥。
况與親朋時一醉，益知真樂是來歸。
和若夫韵二首·其二
作者：吳芾
朝代：宋

老夫吟詠本非長，僻性年來忽異常。
唯是平生愛風月，致令清夜夢池塘。
正慚遣與非工部，却喜言詩有卜商。
佳句偶從閒裏得，片心如到白雲鄉。
和范希孟韵
作者：吳芾
朝代：宋

急隠歸來趣轉深，靜中不放一塵侵。
日長宴坐風敲竹，夜久澄心月滿林。
詩句每從佳境得，酒杯長爲故人斟。
時危莫用計然策，身在五湖空鑄金。
和范遷善見寄
作者：吳芾
朝代：宋

溪山深處養清高，名位雖窮節行饒。
舉世何人堪寂寞，杜門終日自逍遥。
交情已作千金重，別恨空驚一葉飄。
莫向五湖成獨往，他年相與到雲霄。
和范遷善見寄三首·其一
作者：吳芾
朝代：宋

蒼生未蘇息，誰與任安危。
騰蹋思千里，棲遲尚一枝。
謾勞男子志，空憶太平時。
讀罷君詩句，愁端愈上眉。
和范遷善見寄三首·其三
作者：吳芾
朝代：宋

新詩勞遠寄，深識子憐余。
句法追元白，交情笑耳餘。
飄零疏酒盞，離亂足兵車。
何日相從去，白雲深處居。
和范遷善見寄三首·其二
作者：吳芾
朝代：宋

平生誇志氣，妄意語功名。
自顧心無歉，誰知道不行。
霜蹄從暫蹶，嘉木會重榮。
願守焚舟志，他年學孟明。
和葉先生見寄
作者：吳芾
朝代：宋

春到山城花木深，興來誰與共登臨。
空驚節物催人老，强對芳菲索酒斟。
已喜筠筒先見寄，更聞藜杖欲相尋。
勸君未用忙歸去，要向樽前話寸心。
和葉先生韵·其一
作者：吳芾
朝代：宋

三分春色一分强，風雨憂愁莫見妨。
何幸山城官事少，且看溪路野花香。
絲絲嫩綠垂流水，片片飛紅逐去檣。
一日要須拚一醉，百年能醉幾千場。
和葉先生韵·其二
作者：吳芾
朝代：宋

杯酒忘懷不計巡，少年行樂肯輸人。
年來性復便疏懶，老去誰能浪苦辛。
春暖園林花放早，月長庭院燕來頻。
物華正爾撩詩思，况得詩翁好句新。
和葉性之喜雨
作者：吳芾
朝代：宋

去歲饑荒特異常，那知今日便豐穰。
田疇雨足經時潤，院宇風生着處凉。
老去我方辭五斗，秋來誰解積千倉。
從今閭里無艱食，會見家家酒熟香。
和董伯玉不向東山久韵·其一
作者：吳芾
朝代：宋

讀書想前人，往往得師友。
每愛釣渭濱，頗喜耕谷口。
夫豈與世違，甘心卧巖藪。
升沉自有時，此意君知不。
和董伯玉不向東山久韵·其三
作者：吳芾
朝代：宋

我暫出山去，常憂蕙帳空。
聞君東山樂，愛君古人風。
日暮君不來，碧雲蔽高穹。
凌晨戒僮僕，駕言將徂東。
和董伯玉不向東山久韵·其二
作者：吳芾
朝代：宋

野外少過從，出門欲何向。
所幸得夫君，相與樂閑曠。
年來既倦遊，老去那病忘。
且復對酒樽，尚須時一訪。
和董伯玉不向東山久韵·其五
作者：吳芾
朝代：宋

雲氣滿戶庭，嵐光入窗牖。
是中有佳處，不出吾座右。
邇來獨何事，未免踆踆走。
三讀寄佳篇，臨風嗟歎久。
和董伯玉不向東山久韵·其四
作者：吳芾
朝代：宋

塵緣嗟未斷，俗事頗相關。
雖懷林下趣，坐失山中閑。
時令清夜裏，夢繞雲水灣。
寄語猿鶴伴，明朝歸故山。
和董伯玉讀當塗小集
作者：吳芾
朝代：宋

昔時乘障楚江邊，信筆題詩度歲年。
豈敢嘲風仍詠月，祇思問舍與求田。
歸心雖似陶元亮，句法寧窺孟浩然。
多謝君詩過褒拂，愈令慚汗出如泉。
和董伯玉韵
作者：吳芾
朝代：宋

野性躭閒晝掩扉，坐看斜日上書帷。
不妨挾冊從吾好，亦學吹竽笑昨癡。
鬢髮星星行且老，胸襟碌碌苦亡奇。
與君正欲論心事，又恐分携各一涯。
和蔣宣卿韵·其一
作者：吳芾
朝代：宋

丐閑章上早知還，卓犖高風豈易攀。
闊步未歸龍尾道，勝遊先到虎丘山。
千尋古木軒窗外，一縷沉烟几席間。
况是登臨有佳客，何妨終夕對孱顔。
和蔣宣卿韵·其二
作者：吳芾
朝代：宋

不將有限逐無涯，聊爲尋幽駐使華。
千古山川埋劍氣，半空臺閣雨天花。
終期香火參同社，且賦新詩寄作家。
歸晚不須添列炬，預愁驚散暮林鴉。
和蔣無退懷湖山
作者：吳芾
朝代：宋

多謝君恩許引年，容親白石與清泉。
不來山下尋詩社，即向湖中棹酒船。
意適更穿花塢去，興闌還傍竹林眠。
那聞高士飄然句，陡覺身輕似得仙。
和蔣無退詠雪
作者：吳芾
朝代：宋

臘中三白幾年無，今歲呈祥事可書。
披得一蓑方入畫，翻成雙带又隨車。
共驚飛絮迷清晝，更覺同雲滿太虛。
憶昔讀書燈火少，喜穿窗牖映吾廬。
和薛丞
作者：吳芾
朝代：宋

歸來林下恰年餘，喜對青山更面湖。
野興自來知不淺，宦情今日覺全無。
任從俗目嗤吾老，未許山靈誚客逋。
多謝新詩相慰藉，頭風一讀頓然蘇。
和許守喜雨韵·其一
作者：吳芾
朝代：宋

使君盛德格皇天，奔走羣龍雨霈然。
坐使槁苗成茂實，潛將豐歲換凶年。
荷鋤野老欣嘉應，抱甕田夫得晏眠。
擬倩樂工弦盛事，山城那得有師涓。
和許守喜雨韵·其二
作者：吳芾
朝代：宋

千里焦枯頓鬰蒼，邦人寧復慮年荒。
大田一雨渾霑足，鄰壤羣偷更伏藏。
治郡羨君端有術，救民愧我獨無方。
夜來復誦新詩句，歎賞徘徊月轉廊。
和許守喜雪
作者：吳芾
朝代：宋

一夜飄瓊屑，雕鎸竟孰施。
主張歸白帝，勾引自雲師。
飛灑斜穿牖，連翩亂入池。
漫空疑柳絮，着樹混梅枝。
月射光偏瑩，風迴勢轉危。
聯華憐鶴髮，耐冷羨冰肌。
萬壑填將合，千林壓欲垂。
拂簷輕似粉，繞砌白於脂。
公已齊高潔，吾方守鈍遲。
共欣占嗣歲，仍喜沒多歧。
政已騰民頌，忠宜結主知。
會看頒紫詔，早晚下丹墀。
和許守喜雪韵
作者：吳芾
朝代：宋

凍雲垂地木停號，六出飛花遍九皋。
已見隨車翻縞带，還疑縱獵散風毛。
幽人乘興空回棹，公子無言獨擁袍。
顧我年來詩思澀，强吟冰柱愧才高。
和許守小閣
作者：吳芾
朝代：宋

依山開戶牖，每到眼增明。
爽塏偏宜性，清虛更醒酲。
地高朝納日，江近夜聞聲。
默坐觀身世，還應百念輕。
和許守巖桂
作者：吳芾
朝代：宋

桂華燦秋杪，造物氣所鍾。
清香遍十里，不與凡卉同。
使君雅好客，携酒臨芳叢。
被花惱不徹，一笑高堂烘。
花本生月窟，何事來樊籠。
疑是姮娥懶，睡起鬢蓬鬆。
一枝欲斜插，誤落秋山中。
要須排日賞，拚取百尊空。
莫待花零落，惆悵隨西風。
和許守松棚
作者：吳芾
朝代：宋

插天修幹已鱗皴，誰挽青枝架水濱。
却退炎威凉滿座，都緣清蔭布如雲。
和許守松陰
作者：吳芾
朝代：宋

喬松轉日影斜斜，穿入疏櫺細作花。
怪得清陰長不改，原來松下蟄龜蛇。
和許守水晶蒲萄
作者：吳芾
朝代：宋

珍果孰稱最，靜中試旁搜。
白柰非時至，赤梨經歲留。
廬山杏萬株，武陵橘千頭。
未若蒲萄美，甘滑仍脆柔。
正當三伏暑，滿架走青虬。
繁子何磊落，一一如綴旒。
我家得異種，潔白映林丘。
每笑棗與栗，濫比千戶侯。
邇來事奔走，頗恨拋鉏耰。
持此贈夫子，因復獻鄙謀。
他年堆馬乳，豈但供薦羞。
願以釀千斛，永言資燕遊。
客來彌日醉，應不數青州。
和許守遊春·其一
作者：吳芾
朝代：宋

玉蕊瓊葩壓衆芳，一時縱賞擁如牆。
花邊笑索銀瓶酒，知是誰家白面郎。
和許守遊春·其三
作者：吳芾
朝代：宋

尊前莫惜千金費，醉裏能令萬事輕。
須信人生行樂耳，此身何用絆浮名。
和許守遊春·其二
作者：吳芾
朝代：宋

結客行行入翠微，桃源深處醉芳菲。
狂歌不減劉公幹，盡日花間坐不歸。
和許守重陽出城韵
作者：吳芾
朝代：宋

曉從千騎越重闉，軋軋籃輿渡古津。
萬疊青山烟漠漠，一溪寒水石粼粼。
笑携紅袖尋蓮社，醉折黄花上葛巾。
此會從今成故事，他年應記座中人。
和許守野亭登眺
作者：吳芾
朝代：宋

夫君自合代王言，暫寓空齋八九椽。
盡日清談揮麈尾，閉門危坐爇龍涎。
詩囊遣興隨時賦，茗碗袪魔對客煎。
看即除書催入覲，得閒登眺且欣然。
和許守韵
作者：吳芾
朝代：宋

臺閣如公盍見收，尚淹外補爲民憂。
身爲邦國三年計，心在江湖萬里秋。
乘興舉杯還對月，得閒搜句或臨流。
平生恨不逢名士，豈謂年來遂此謀。
和詹守二首·其一
作者：吳芾
朝代：宋

一日相逢喜有餘，對談勝讀十年書。
歡聲已溢枌榆社，和氣還蒸蓬蓽居。
敢道高標攀靖節，或疑勝致到華胥。
願言莫惜留連醉，看我東皋带雨鋤。
和詹守二首·其二
作者：吳芾
朝代：宋

特迂千騎訪柴門，多謝清朝皂蓋臣。
肯爲衰翁留竟日，頓令寒谷暖生春。
論心便覺塵襟豁，刮目仍觀妙句新。
轉盼又還成遠別，相思後夜定傷神。
和趙觀使喜雨
作者：吳芾
朝代：宋

膏澤愆時愧已深，敢期誠意達天垠。
片雲忽送千峯雨，一氣潛回萬壑春。
頓覺老農生喜色，坐令凶歲變佳辰。
憂民雖切功何有，坱圠無私荷大鈞。
和送春詩送陳澤民
作者：吳芾
朝代：宋

少年買青春，千金初不惜。
常恐春不留，韶華難再得。
種杏更栽桃，爲春添景色。
對酒復當歌，與春亡間隙。
春去或未來，日探春消息。
及至春又歸，送春恨無翼。
追隨九十日，無日不自適。
胡爲把一麾，千里從吏役。
當塗古道院，事簡非繁劇。
宴坐對江山，亦足自怡懌。
所歎乏游從，無與共良夕。
陳侯有高標，鷙鳥空累百。
落筆動成篇，端不在促迫。
不意牢落中，乃得此佳客。
人事苦參商，天意有順逆。
笑言猶未竟，遽爾成乖隔。
雖未唱陽關，別恨已填臆。
此邦固寂寥，頗亦富水石。
方擬出郊坰，共試登山屐。
何事逐春歸，不念人相憶。
春事雖已闌，殘花尚紅白。
且復引離尊，倒此香醪碧。
和逐年九日陽字韵
作者：吳芾
朝代：宋

天上恩來解郡章，人間那復是重陽。
老身已許歸三徑，佳節何妨醉百觴。
但有笑容生面目，更無閒事撓心腸。
旁人不信吾歸去，今日真成返故鄉。
和道叟韵
作者：吳芾
朝代：宋

自憐涉世太迂疏，豈料今朝得自如。
老去不知官况好，歸來頓覺道心舒。
湖山深處非凡景，松竹陰中有舊廬。
靜坐忽聞烏鵲喜，開門還得故人書。
和遠老四首·其一
作者：吳芾
朝代：宋

事好休時便好休，不應人盡覓封侯。
歸來已快平生志，况有高人來聚頭。
和遠老四首·其三
作者：吳芾
朝代：宋

世人老去不知休，祇羨三公與五侯。
爭似山僧都不會，困來衲被便蒙頭。
和遠老四首·其二
作者：吳芾
朝代：宋

身居仕路夢家山，一日君恩放我還。
從此便爲終老計，祇愁造物靳清閒。
和遠老四首·其四
作者：吳芾
朝代：宋

相逢正好共看山，底事匆匆便欲還。
今日乍晴山更好，可能伴我片時閒。
和遠老見懷
作者：吳芾
朝代：宋

老去光陰能幾何，祇求適意不求多。
消除舊恨憑三盞，斷送餘生付一蓑。
風月情懷雖已滅，漁樵伴侶尚相過。
師來好趁荷花盛，我欲同遊擊棹歌。
和遠老韵
作者：吳芾
朝代：宋

野性平時酷愛山，年來何幸得休官。
情知軒冕生無益，身在林泉死亦安。
已免出門頻應接，尚貪散策縱遊觀。
得師妙語相開發，始覺浮華不足看。
和遠老韵二首·其一
作者：吳芾
朝代：宋

平生痼疾在煙霞，到處林泉是我家。
若也遠公容入社，直須酤酒不須茶。
和遠老韵二首·其二
作者：吳芾
朝代：宋

欲訪天台帛道猷，夢魂先到石橋頭。
箇中直待桃花放，始得從師爛漫遊。
和郭教授立春除夜之作二首·其一
作者：吳芾
朝代：宋

兒童爭喜歲時新，老去方知感此辰。
始具杯盤來送臘，又簪幡勝去鞭春。
滿斟蕉葉休辭醉，且對桃花痛飲醇。
况有故人能過我，相看歲晚更情親。
和郭教授立春除夜之作二首·其二
作者：吳芾
朝代：宋

意廣才高困謗傷，又還客裏換年光。
驅馳道路風霜苦，放蕩江湖日月長。
縱未致身登鳳閣，也應平步入鵷行。
胡爲尚鬰騫騰志，無地棲遲寄寺廊。
和采石詩韵寄韓無咎
作者：吳芾
朝代：宋

野性從來愛水雲，合耕巖下釣溪濱。
宦游愧負平生志，臨按欣逢我輩人。
奎閣雄文光照日，錦囊佳句艷爭春。
外臺况上三年計，一節行看詔墨新。
和金克孝韵
作者：吳芾
朝代：宋

天公放我作閒人，寵辱無緣到我身。
濁酒興來寧惜醉，小園日涉不嫌頻。
祇知丘壑追元亮，敢望京師說子真。
漸近青春尤可樂，有花如錦草如茵。
和金克孝韵
作者：吳芾
朝代：宋

長嗟軒冕累吾身，幸得歸來見此君。
晚出漁樵呼作伴，行隨鹿鶴與同羣。
浮光喜踏山前月，弄影貪看水底雲。
還有江梅通信息，一枝暗裏遞清芬。
和金功叟二首·其一
作者：吳芾
朝代：宋

兩家誕日俱延客，長恨無緣笑語同。
輒奉朋尊聊介壽，願言百歲亦如翁。
和金功叟二首·其二
作者：吳芾
朝代：宋

君家今歲受恩封，共慶夫夫婦婦同。
况遇誕彌尤可樂，願拚沉醉似仙翁。
和錢倅秋晚登帢幘亭
作者：吳芾
朝代：宋

滿目悲凉意，憑誰斷送秋。
尋僧求竹舍，俯檻得江流。
天末高低雁，波間出沒鷗。
時危身局促，却羨汝無愁。
和閭丘省幹喜雨韵·其一
作者：吳芾
朝代：宋

良田方苦莠驕驕，甘雨如何閟九霄。
賢守治聲喧道路，聖君德澤播黎苗。
寧容赤地炎威熾，果見青天旱氣消。
昨夜東皋已霑足，康衢滿耳沸歌謠。
和閭丘省幹喜雨韵·其二
作者：吳芾
朝代：宋

鈴齋坐嘯不爲頗，愁歎翻然變詠歌。
千里正憂無舊穀，一朝俄喜浹新禾。
雲師蔽日如張幟，雨陣橫空似擁戈。
我忝郡丞何所補，但將新句對松哦。
和閭丘莘叟
作者：吳芾
朝代：宋

此時狂敵合灰飛，致我天王下紫微。
士馬生風增銳氣，旌旗蔽日耀皇威。
愧無一策裨黄屋，濫逐千官扈赭衣。
智畧如君宜有用，周行指日看來歸。
和閭丘莘叟中秋玩月
作者：吳芾
朝代：宋

平生愛明月，夜坐長忘眠。
每見冰輪上，兩足先跰躚。
清賞意未足，常恐雲油然。
老來有餘興，猶不減少年。
今歲值秋半，一醉擬流連。
無何山雨來，不見觚稜圓。
尚意閏餘夕，百分棹觥船。
居然遂此願，使我喜欲顛。
引滿對清影，席地仍幕天。
豈知賢伯仲，亦愛此嬋娟。
與我嗜好同，清夜聳詩肩。
此景已買斷，初不用一錢。
况復有佳句，還與月爭妍。
愧我無好語，濫繼聯珠篇。
和陳國佐亦愛堂韵
作者：吳芾
朝代：宋

紛紛當世士，盡道休官去。
有墮塵網中，誰能復回顧。
重爲軒冕惑，一念遂差互。
要當發深省，悟此形皆寓。
奔馳徒擾擾，靜中有奇趣。
夫子廊廟材，華途昔榮遇。
富貴方迫逐，脫身一何遽。
蓋恐負初心，或爲名所誤。
獨尋陶淵明，三徑歸來處。
親朋續舊遊，寢食安故步。
詩成月滿窗，坐久塵生屨。
箇中有真樂，自足慰遲暮。
我方困長途，因公識歸路。
讀公寄傲篇，更覺忘世慮。
有如逃空虛，傾耳聽韶頀。
念此有限身，歲月空復度。
他時願卜築，結茅相近住。
如公邁往姿，平生已心慕。
我雖負俗累，胸中無好句。
儻獲從後塵，登高亦能賦。
和陳天予冠字韵
作者：吳芾
朝代：宋

已是頭童懶整冠，尊前猶欲强追歡。
浮生得滿七旬少，樂事能并四者難。
閑去稍知心地適，興來殊覺醉鄉寬。
入朝更誦公詩句，兩腋風生盛暑寒。
和陳天予卜居二首·其一
作者：吳芾
朝代：宋

夫子有直氣，聲名重如山。
上書遭放逐，去國知幾年。
傷弓念投林，失水思潛淵。
但期歸里社，問舍仍求田。
迨茲是卜築，占勝郊野間。
梅竹映左右，溪山繞後前。
且欣輪奐美，碧瓦生青烟。
莫歎經營苦，綠鬢成華顛。
君雖欲退處，天豈容久閑。
會起佐明主，四海俱晏然。
和陳天予卜居二首·其二
作者：吳芾
朝代：宋

我亦初卜築，止有湖與山。
一區未易就，首尾八九年。
種竹已成林，積水已成淵。
我始得棲息，守此桑麻田。
羨君治第敏，不出數月間。
落成寫胸臆，遥寄到我前。
佳句粲珠玉，妙畫梯雲烟。
我見爲君動，喜甚殆欲顛。
第恨隔山嶽，無由相伴閑。
何時一會面，尊酒共陶然。
和陳天予巖桂
作者：吳芾
朝代：宋

乞身未遂歸巖谷，滿面塵埃慵靧沐。
鈴齋獨坐更悲秋，喜見吾人駐車轂。
吾人別久正懷思，一旦渴心還慰沃。
天公助我作清歡，特遣仙花薦芬馥。
萬枝瑣碎屑黄金，幾樹陰森攢碧玉。
天然風韵月中來，頗鄙人間桃李俗。
秋高氣爽人意佳，衰病無悰惟我獨。
胡爲却被此花惱，盡日簷前看不足。
况是欣逢磊落人，遠追渭釣並巖築。
須知天欲長吟哦，使向筠陽看修竹。
見花落筆作長謠，燦若珠璣千百斛。
我方觸緒不自聊，得此細看還熟讀。
明朝人去花亦殘，只把新詩時反覆。
和陳天予見寄真字韵
作者：吳芾
朝代：宋

前賢惟有太丘真，豈謂於今見後身。
雖是一時爲逐客，不妨千古作全人。
自從別後心如渴，却喜詩來句絕塵。
無計復陪花下醉，對花只覺倍傷春。
和陳子良海棠四首·其一
作者：吳芾
朝代：宋

春來人物盡熙熙，紅紫無情亦滿枝。
正引衰翁詩思動，舉頭那更得君詩。
和陳子良海棠四首·其三
作者：吳芾
朝代：宋

雨後花頭頓覺肥，細看還是舊風姿。
坐餘自有香芬馥，不許凡人取次知。
和陳子良海棠四首·其二
作者：吳芾
朝代：宋

花間春色麗晴空，惱我狂來只繞叢。
試問妖嬈誰與比，一株勝却萬株紅。
和陳子良海棠四首·其四
作者：吳芾
朝代：宋

十年栽種滿園花，無似茲花艷麗多。
已是譜中推第一，不須還更問如何。
和陳宗師
作者：吳芾
朝代：宋

昨幸朋簪盍，還驚客袂分。
相望千里月，獨占一溪雲。
高論無由款，新詩忽得聞。
羨君巖穴下，清坐絕埃氛。
和陳平仲中秋懷舊遊
作者：吳芾
朝代：宋

天末逢秋半，臨流玩佳月。
置酒延孤光，夜久凉風發。
感時歌慨慷，醉來翻不悅。
念人有聚散，念月有圓缺。
萬事轉頭空，百年飛鳥瞥。
粵從罹亂離，頭角嗟垂折。
兀坐山谷間，何人定交結。
素琴已塵埃，孤劍尚清刮。
故人不可見，幽懷欲誰說。
明月自團團，幽憂空烈烈。
忽得陳子詩，辭旨兩奇絕。
歷歷敘舊遊，筆端如有舌。
何處復相從，酒壺行自揭。
遥想鮑與劉，應亦歎胡越。
要當按酒兵，無令冒斧鉞。
吾儕豈長貧，廟堂方簡拔。
和陳澤民即事二首·其一
作者：吳芾
朝代：宋

鷄聲催曉夢驚殘，喜得歸來卧碧巒。
已是人間三月暮，尚餘枕上五更寒。
心安靖退雖無事，身覺衰頹亦鮮歡。
頼有故人時會面，開顔一笑酒杯乾。
和陳澤民即事二首·其二
作者：吳芾
朝代：宋

蕭條古寺野僧殘，聊與僧俱住翠巒。
樹影繞簾春晝靜，水晶摇屋暮天寒。
固知書劍不嫌冷，却恨杯盤未盡歡。
當念老人衰已久，外雖强健實中乾。
和陳澤民見寄·其一
作者：吳芾
朝代：宋

長年擾擾走紅塵，今日方還自在身。
行處湖光侵杖屨，坐來山色照衣巾。
敢希寄傲陶元亮，且學躬耕鄭子真。
猶恐風烟勞顧揖，未能終日作閒人。
和陳澤民見寄·其二
作者：吳芾
朝代：宋

應喜衰翁得掛冠，裁成妙語鼎來頒。
清如水上看修竹，秀似雲中見遠山。
已播政聲來闕下，更傳詩句滿人間。
祇疑自此飛騰去，未許歸來伴我閑。
和陳澤民見寄三首·其一
作者：吳芾
朝代：宋

平生懶病苦難醫，長爲家山詠式微。
投老但思拋世網，非才安敢近天威。
不堪人事來如織，况復年華去若飛。
胸次萬端誰與語，何時玉麈對君揮。
和陳澤民見寄三首·其三
作者：吳芾
朝代：宋

不學羣兒事詭隨，世途雖險此心夷。
人生富貴誰無分，男子功名自有時。
好稱良辰聊適意，莫因末路輒興悲。
山寒已有梅花放，想見尋梅日有詩。
和陳澤民見寄三首·其二
作者：吳芾
朝代：宋

青衫晚得自蟾宮，簿領雖卑道自隆。
不爲小官忘大計，要從舊學著新功。
忽來書劄情何厚，細讀詩篇句更雄。
還憶去年相聚日，風前月下酒頻中。
和陳澤民詠巖桂
作者：吳芾
朝代：宋

我家千樹正芬芳，不見羈懷已倍傷。
豈謂幽姿憐索寞，亦來孤館伴淒涼。
追尋尚想年時侶，披拂還同故里香。
花下光陰能有幾，若爲飄泊向江鄉。
和陳澤民韵
作者：吳芾
朝代：宋

雨歇雲收天意回，放教明月下天來。
爲憐病守懷三徑，故遣姮娥薦一杯。
坐上賓僚方共集，城頭更漏莫相催。
來年此夕知誰在，對月何妨笑口開。
和陳義卿
作者：吳芾
朝代：宋

自顧迂疏不入時，朅來此地亦何爲。
遊從斷絕憑誰語，蹤跡飄零祇自知。
方喜朋簪今復合，却慚酒盞但空持。
何時得遂歸休去，把手臨流共賦詩。
和陳義卿秋香
作者：吳芾
朝代：宋

小園無處着清香，誰剖枝頭栗玉黄。
可恨楚人元未識，只知蘭芷是孤芳。
和陶丙辰歲八月中於下潠田舍穫
作者：吳芾
朝代：宋

淵明事南畝，躬自穫巖隈。
雖復竭吾力，却得舒我懷。
所收既不薄，卒歲事可諧。
隣家相慰勞，競持酒與雞。
留連相酬酢，入夜未能迴。
回思往歲歉，舉目俱堪哀。
憂心今幸釋，笑口何妨開。
須傾瓦盆盡，須放玉山頹。
已是從吾好，寧憂與世乖。
任他田父哂，未足爲高棲。
和陶停雲·其一
作者：吳芾
朝代：宋

淵明抱節，不渝風雨。
爲米折腰，頗厭艱阻。
歸卧柴桑，孤松獨撫。
希蹤前賢，寤寐傾佇。
和陶停雲·其三
作者：吳芾
朝代：宋

我頃雖達，不足爲榮。
擬攀逸軌，少適真情。
遐賞風味，魂夢宵征。
葛巾藜杖，彷彿如生。
和陶停雲·其二
作者：吳芾
朝代：宋

眷茲衡宇，草樹溟濛。
坐對五柳，遥望九江。
亦足寄傲，東軒南窗。
獨恨無人，載酒相從。
和陶停雲·其四
作者：吳芾
朝代：宋

吁嗟人世，如彼南柯。
正宜閑處，養此太和。
縱使得意，位高金多。
老不知止，寧逃譴呵。
和陶勸農韵勉吾鄉之學者·其一
作者：吳芾
朝代：宋

士農工商，古有四民。
惟儒最貴，但患非真。
誠能力學，進必有因。
儻或中輟，豈能爲人。
和陶勸農韵勉吾鄉之學者·其三
作者：吳芾
朝代：宋

吾鄉人物，散處川陸。
豈無秀民，生而清穆。
亦既從師，步趨隨逐。
亦既窮經，訪尋歸宿。
和陶勸農韵勉吾鄉之學者·其二
作者：吳芾
朝代：宋

譬如田家，所仰黍稷。
要當早夜，勤於種植。
惰而自安，不稼不穡。
歲云暮矣，何由足食。
和陶勸農韵勉吾鄉之學者·其五
作者：吳芾
朝代：宋

大抵名儒，豈患窮匱。
大抵外物，豈在僥冀。
學成道尊，富貴自至。
不學空虛，非惟自愧。
和陶勸農韵勉吾鄉之學者·其六
作者：吳芾
朝代：宋

縱得美官，人亦見鄙。
若博羣書，更堅素履。
雖處常流，亦超塵軌。
一旦進爲，必兼衆美。
和陶勸農韵勉吾鄉之學者·其四
作者：吳芾
朝代：宋

奈何人性，易流難久。
纔及長成，即求配耦。
稍得其資，復營南畝。
自暴自棄，有同游手。
和陶命子韵示津調官·其一
作者：吳芾
朝代：宋

我愛二龔，絕勝二唐。
克著清節，終始有光。
夫豈不知，伊傅在商。
相湯洎高，俱致明昌。
和陶命子韵示津調官·其一〇
作者：吳芾
朝代：宋

我本白丁，恩及童孩。
雖由先德，亦自書來。
汝誠博古，爲世實才。
時或未遇，又何慊哉。
和陶命子韵示津調官·其七
作者：吳芾
朝代：宋

汝能傳家，一第已及。
使進而爲，不患無立。
奈何親老，奉親爲急。
莫待異時，徒然涕泣。
和陶命子韵示津調官·其三
作者：吳芾
朝代：宋

曰豈不欲，效彼羣龍。
潤澤萬物，助成歲功。
潛而不用，夫豈自封。
懼將有悔，不顯其蹤。
和陶命子韵示津調官·其九
作者：吳芾
朝代：宋

既有餘力，且親燈火。
讀破萬卷，百倍於我。
我恨書少，意不自可。
汝能雪耻，天亦見假。
和陶命子韵示津調官·其二
作者：吳芾
朝代：宋

又豈不知，道否晚周。
天縱將聖，獨有孔丘。
卒老於行，靡憚周流。
胡爲潔己，耻事王侯。
和陶命子韵示津調官·其五
作者：吳芾
朝代：宋

勿謂吾身，有才有德。
可以安世，可以益國。
不善用之，鮮不爲忒。
所以古人，戒之在得。
和陶命子韵示津調官·其八
作者：吳芾
朝代：宋

我不望汝，勳業濟時。
縱得入侍，朝夕論思。
欲供子職，何如在茲。
人能盡孝，忠豈遠而。
和陶命子韵示津調官·其六
作者：吳芾
朝代：宋

我幸此生，不忘本始。
身雖朝廷，心實田里。
所以暮年，知足知止。
以進爲憂，以退爲喜。
和陶命子韵示津調官·其四
作者：吳芾
朝代：宋

喬木千尋，竟困斧柯。
屈原特立，終隕汨羅。
水行地中，尚值坳窊。
縱如賈誼，猶滯長沙。
和陶始作鎮軍參軍經曲阿韵哭陳能之
作者：吳芾
朝代：宋

陳公行古道，出處盡堪書。
俯仰端無負，初終總一如。
粵從爲劇邑，平步上亨衢。
正色主風憲，彈劾靡親疏。
故雖頻補外，直性不可紆。
召還方進用，謂當推緒餘。
一朝忽攖疾，力請歸舊居。
竟化遼東鶴，不作北溟魚。
哀哉名世士，天胡賦分拘。
有子傳衣鉢，無錢治室廬。
和陶己酉歲九月九日
作者：吳芾
朝代：宋

天地氣將肅，秋冬候欲交。
眷茲萬木落，感我雙鬢彫。
悠然清興動，與客共登高。
有巖號景星，萬仞連雲霄。
一覽快心目，寧辭杖履勞。
但恨無酒量，一舉如沃焦。
仍恨無坐客，可繼五柳陶。
且拚風帽落，聊醉菊花朝。
和陶庚戌歲九月中於西田穫早稻
作者：吳芾
朝代：宋

東風纔解凍，農事已開端。
田夫競力作，不獲須臾安。
淵明於是時，亦豈容坐觀。
日出負耒去，入夜乘牛還。
寧不憚勞苦，要得逃饑寒。
顧我獨何幸，雖知稼穡難。
逢秋但一飽，此外了不干。
回首視淵明，已是增汗顔。
那堪萬事拙，只得長掩關。
誦公穫稻句，倍爲公興歎。
和陶形贈影
作者：吳芾
朝代：宋

吁嗟汝依我，自有此身時。
跬步不相捨，皆隨我所之。
使汝動必正，端本皆在茲。
念我已衰老，自知死有期。
行且與汝別，此心寧不思。
但我不畏死，亦恥涕漣洏。
且把一樽酒，話別汝莫疑。
淵明甫中壽，已作挽歌辭。
和陶影答形
作者：吳芾
朝代：宋

行止每依人，人皆笑我拙。
獨以相從久，未能便棄絕。
縱君得顯榮，亦耻事諛悅。
人情苦好乖，會少常多別。
而我獨與君，初不易生滅。
相親如一體，亦不畏寒熱。
但我常自暇，而君力常竭。
若以此比方，孰優還若劣。
和陶悲從弟仲德韵哭陳澤民
作者：吳芾
朝代：宋

年來朋舊少，大半已彫零。
人物如吾子，共謂上青冥。
行年纔五十，歎惜負平生。
憶子初見我，我意已先傾。
愛子器識遠，佇子功業成。
縱不登要路，亦必享遐齡。
貳邑曾未久，早已聞政聲。
方將脫選調，榮養娛親庭。
天公亦何事，於此獨無情。
一旦棄我去，不復見儀形。
痛傷風月夜，空對酒尊盈。
和陶挽歌詞三首·其一
作者：吳芾
朝代：宋

吾年七十五，壽命不爲促。
仕僅五十年，出處粗可錄。
人生會有盡，自應身就木。
寄語親舊輩，不必爲我哭。
百年如一夢，吾夢今始覺。
亦既了萬緣，無殆亦無辱。
所欠惟一死，得死今已足。
和陶挽歌詞三首·其三
作者：吳芾
朝代：宋

老眼日昏昏，華髮日蕭蕭。
不死竟何待，理合葬荒郊。
荒郊何所有，四面俱岧嶢。
榮木望秋落，亦已成枯條。
青松爲我夕，白石爲我朝。
仍幸二親墓，相去無幾何。
今得從之遊，歡喜如還家。
我心既歡喜，安用挽者歌。
有人來奠我，但問山之阿。
和陶挽歌詞三首·其二
作者：吳芾
朝代：宋

嗟我在生日，一飲數十觴。
有時無酒飲，亦復潑醅嘗。
今日雖有酒，羅列在我傍。
對之徒自歎，與世隔風光。
所幸埋骨地，不離雲外鄉。
魂魄時一遊，此樂猶未央。
和陶桃花源
作者：吳芾
朝代：宋

我聞桃花源，其先是秦世。
當時避地人，歲久俱已逝。
其後長子孫，生理還不廢。
種桃以自營，結茅以自憇。
有兒但發蒙，初不工六藝。
有田但收禾，了不輸二稅。
有雞只晨號，有犬不夜吠。
淵明愛其真，爲此成新製。
我久聞其風，褰裳思一詣。
所慮路難通，仍恐水難厲。
夢寐不能忘，抱恨知幾歲。
所恨天見私，於此施嘉惠。
貽我萬株桃，漫山迷眼界。
却勝武陵溪，草樹相蒙蔽。
相去復不遠，只在吾廬外。
人號小桃源，景物適相契。
和陶歸鳥·其一
作者：吳芾
朝代：宋

翩翩歸鳥，投宿深林。
豈無所擇，相彼遥岑。
厥有嘉樹，可以託心。
雖逢赫日，終貯清陰。
和陶歸鳥·其三
作者：吳芾
朝代：宋

翩翩歸鳥，慮患徘徊。
四顧萬里，獨有故棲。
故棲來反，所願已諧。
毋思寥廓，擾擾此懷。
和陶歸鳥·其二
作者：吳芾
朝代：宋

翩翩歸鳥，亦已倦飛。
平林在望，非此曷依。
是用斂翮，一意來歸。
世網雖密，容或我遺。
和陶歸鳥·其四
作者：吳芾
朝代：宋

翩翩歸鳥，顧影蕭條。
亦既休息，斂此風標。
仍遇儔匹，其鳴交交。
營巢雖苦，亦復亡勞。
和陶示周續之祖企謝景夷韵寄朱元晦
作者：吳芾
朝代：宋

我愛朱夫子，處世無戚欣。
淵明不可見，幸哉有斯人。
奈何不苟合，進用苦無因。
夫子於此道，妙處固已臻。
尚欲傳後學，使聞所不聞。
顧我景慕久，願見亦良勤。
第恨隔千里，無由往卜隣。
安得縮地杖，一到建溪濱。
和陶神釋
作者：吳芾
朝代：宋

人生稟一氣，自微而至著。
不問富與貧，不論新與故。
自有形影初，我便相親附。
二子既有言，我寧無一語。
汝形未生時，影復在何處。
偶與我有緣，同生復同住。
幸我所依人，造理仍知數。
身雖未溘然，已辦周身具。
得酒即忘懷，寧復顧毀譽。
醒即看雲眠，目送孤鴻去。
我亦得安閑，不憂還不懼。
說與二子知，莫爲身外慮。
和陶與殷晉安別韵送陳順之赴官
作者：吳芾
朝代：宋

子往治畿邑，趣裝亦良勤。
惠然來過我，話別更情親。
顧我老且病，已與死爲鄰。
獨思陪勝侶，倍覺惜清晨。
忍唱陽關徹，與子從此分。
願子且少駐，醉我甕頭春。
子雖未宦達，意氣已凌雲。
今去天尺五，騰上豈無因。
要無求速化，切莫慮長貧。
抱才能自重，何患不如人。
和陶詠二疏韵
作者：吳芾
朝代：宋

世人躭寵榮，往往麾不去。
日已迫桑榆，馳騖方成趣。
誰肯急流中，便作冥鴻舉。
屈指數哲人，在昔獨疏傅。
萬口共稱賢，餞送塞歸路。
天子亦嘉之，賜金示優顧。
淵明作此詩，端欲迷者悟。
我觀二疏高，豈無子孫慮。
揮金以自娛，益表清節著。
和陶詠貧士七首·其一
作者：吳芾
朝代：宋

士貧亦常事，但視其所依。
苟能依於道，暮景亦有輝。
淵明生亂世，初不求奮飛。
爲貧聊一出，違己即言歸。
歸來坐衡宇，無粟可療饑。
作詩詠貧士，泰然曾不悲。
和陶詠貧士七首·其七
作者：吳芾
朝代：宋

入仕已四紀，把麾還六州。
曾未見縣令，有若淵明儔。
稍屈便引去，高致更風流。
醉卧衡門下，曾無寒餓憂。
獨抱千金璧，未許人輕酬。
聲名傳不朽，千古仰前修。
和陶詠貧士七首·其三
作者：吳芾
朝代：宋

我家未爲貧，尚有綠綺琴。
手雖不能彈，頗喜聞遺音。
時時命女奴，强於弦上尋。
聽罷方寸適，取酒時一斟。
顔回與原憲，平日我所欽。
儻得從之游，雖貧亦甘心。
和陶詠貧士七首·其二
作者：吳芾
朝代：宋

淵明抱歸興，未老辭華軒。
應謂役於人，豈如歸田園。
在家貧亦好，滿眼是風煙。
親戚可晤語，書史可精研。
妻子識此意，相對無間言。
時取新酒漉，一笑中聖賢。
和陶詠貧士七首·其五
作者：吳芾
朝代：宋

我愛徐孺子，高名滿江干。
衆人皆欲仕，乃獨恥爲官。
曾不憚辛苦，負耒營一餐。
清節映千古，至今聞者寒。
洪井有祠宇，我嘗瞻其顔。
不覺愧汗下，竟歸長掩關。
和陶詠貧士七首·其六
作者：吳芾
朝代：宋

光景如春花，身世似秋蓬。
淵明洞此理，養拙不求工。
上獨思四皓，下獨友兩龔。
出處雖或異，心跡亦畧同。
安貧抱全節，雖窮亦如通。
九原儻可作，我欲以身從。
和陶詠貧士七首·其四
作者：吳芾
朝代：宋

新春來未幾，已見日在婁。
游人怕春去，把酒急獻酬。
折花各盈把，行歌滿道周。
貧者壁四立，若不堪其憂。
亦復典春衣，買酒呼朋儔。
一醉人所嗜，此外非所求。
和陶讀山海經十三首韵送機簡堂自景星巖再住隠靜·其一
作者：吳芾
朝代：宋

我自歸林下，亦復與世疏。
頼有善知識，時能過吾廬。
伴我說道話，我愛讀佛書。
師爲巖上去，我亦爲膏車。
便欲展我鉢，隨師同飯蔬。
脫此塵俗累，長與巖石俱。
此巖固高矣，卓出山海圖。
但比吾師高，還恐巖不如。
和陶讀山海經十三首韵送機簡堂自景星巖再住隠靜·其一〇
作者：吳芾
朝代：宋

吾邑多緇徒，浩浩若雲海。
大機久已亡，頼有小機在。
乃更與一岑，純全兩無悔。
堂堂二老禪，海內共期待。
和陶讀山海經十三首韵送機簡堂自景星巖再住隠靜·其一一
作者：吳芾
朝代：宋

古無住持事，但只傳法旨。
有能悟色空，便可超生死。
庸僧昧本原，豈識西歸履。
買帖坐禪床，佛法將何恃。
和陶讀山海經十三首韵送機簡堂自景星巖再住隠靜·其一三
作者：吳芾
朝代：宋

師本窮和尚，我亦窮秀才。
忍窮俱已徹，老肯不歸來。
今師雖暫別，泉石莫相猜。
應緣聊復耳，師豈有心哉。
和陶讀山海經十三首韵送機簡堂自景星巖再住隠靜·其一二
作者：吳芾
朝代：宋

僧中有高僧，士亦有高士。
我雖不爲高，心粗能知止。
師是箇中人，特患不爲爾。
何幸我與師，俱是隣家子。
和陶讀山海經十三首韵送機簡堂自景星巖再住隠靜·其七
作者：吳芾
朝代：宋

扶疏巖下樹，入夏總成陰。
幾年荆棘地，一旦爲叢林。
我方與衲子，共聽海潮音。
人生多聚散，離別忽驚心。
和陶讀山海經十三首韵送機簡堂自景星巖再住隠靜·其三
作者：吳芾
朝代：宋

幽棲非不勝，觸目是林丘。
若比茲巖秀，培塿固難儔。
雲山千里見，石泉四時流。
登臨有如此，何必更他遊。
和陶讀山海經十三首韵送機簡堂自景星巖再住隠靜·其九
作者：吳芾
朝代：宋

紛紛學禪者，腰包競奔走。
才能脫葛藤，癡意便自負。
求其道德尊，如師蓋希有。
願傅上乘人，永光臨濟後。
和陶讀山海經十三首韵送機簡堂自景星巖再住隠靜·其二
作者：吳芾
朝代：宋

我生山窟裏，終朝面孱顔。
獨此巖未到，抱恨知幾年。
茲遊信奇絕，一覽小衆山。
更得師爲主，二妙爲易言。
和陶讀山海經十三首韵送機簡堂自景星巖再住隠靜·其五
作者：吳芾
朝代：宋

愛山端有素，拘俗亦可憐。
昨守當塗郡，不識隠靜山。
羨師來又去，愧我復何言。
尚期無久住，歸送我殘年。
和陶讀山海經十三首韵送機簡堂自景星巖再住隠靜·其八
作者：吳芾
朝代：宋

我與師來往，歲月雖未長。
相看成二老，風流亦異常。
既宴坐巖上，我方爲聚糧。
儻師能早歸，此樂猶未央。
和陶讀山海經十三首韵送機簡堂自景星巖再住隠靜·其六
作者：吳芾
朝代：宋

師心如死灰，形亦如槁木。
胡爲衲子歸，以響答空谷。
顧我塵垢身，擬向禪河浴。
更願張佛燈，爲我代明燭。
和陶讀山海經十三首韵送機簡堂自景星巖再住隠靜·其四
作者：吳芾
朝代：宋

我年七十五，木末掛殘陽。
縱使身未逝，亦豈能久長。
尚冀林間住，與師共末光。
孤雲俄暫出，道俗紛蒼黄。
和陶赴假還江陵夜行途口韵寄江朝宗
作者：吳芾
朝代：宋

居閑歲月久，萬事心已冥。
獨於同調人，獨未能忘情。
憶昔桂花發，君來訪柴荆。
把酒坐花下，歡然話平生。
今年秋更好，花還照眼明。
無由共清賞，幽恨已難平。
那聞遭橫議，意頗悔西征。
既不樂朝市，却思巖石耕。
古來未遇者，寧免寸祿榮。
要當且隠忍，勉强就功名。
和陶阻風於規林韵寄陳時中二首·其一
作者：吳芾
朝代：宋

退處固云樂，未免歎索居。
頼有陳使君，情親如友于。
自應長相見，豈謂各一隅。
我雖事跧伏，閉門懶問塗。
無日不看山，無時不面湖。
君尤我所愛，良會安得疏。
縱不思風度，亦欲聞緒餘。
會須成二老，君意定何如。
和陶阻風於規林韵寄陳時中二首·其二
作者：吳芾
朝代：宋

人皆有還往，我獨無所之。
若不見君子，誰與同襟期。
嗟我已衰老，無復少壯時。
縱使善衛養，豈能長在茲。
願言時命駕，容我親色辭。
我已不强酒，從今君莫疑。
和隠老見懷二首·其一
作者：吳芾
朝代：宋

獨立溪頭悵望時，高人遺我送春詩。
不知春色歸何處，月落空庭費夢思。
和隠老見懷二首·其二
作者：吳芾
朝代：宋

咫尺經時阻笑言，春歸空想給孤園。
一聲啼鳥山深處，宴坐蒲團未覺喧。
和隠老詠梅韵
作者：吳芾
朝代：宋

不憚行行雪滿巔，要看與雪鬭清妍。
開花雖在三冬杪，結子還居萬木先。
水淺橫斜聊自見，夜寒幽獨有誰憐。
君詩况與梅相亞，傳寫慚無十樣牋。
和韓子雲見寄二首·其一
作者：吳芾
朝代：宋

投紱歸來意適然，從今免詠式微篇。
但令晚歲胸中適，安用虛名身後傳。
顧我只宜乘載月，如君端合上凌烟。
功成或欲尋真去，莫惜馭風來揖仙。
和韓子雲見寄二首·其二
作者：吳芾
朝代：宋

世態無常似暮霞，人生難久類春花。
已堪入谷携樵斧，還好臨湖把釣車。
對酒未能忘酒伴，哦詩尤更憶詩家。
何由會面論心曲，兩地相望天一涯。
和韓子雲見寄四首·其一
作者：吳芾
朝代：宋

鬰鬰愁懷不自傾，時時倒指勘歸程。
情知歲月來無幾，心着湖山去未成。
惡語豈能賡絕唱，故人聊欲話平生。
頗思共索梅花笑，點檢枝頭半吐英。
和韓子雲見寄四首·其三
作者：吳芾
朝代：宋

有花須折酒須傾，少日追歡不計程。
老去自憐心易懶，時過還恐道難成。
城頭又是暮雲合，江上何時春水生。
早理扁舟歸去好，故園猶有萬紅英。
和韓子雲見寄四首·其二
作者：吳芾
朝代：宋

日在桑榆勢欲傾，此時那可更貪程。
屢憑熊軾慚無補，新葺燕巢欣有成。
便好棄官還故里，不妨把酒樂餘生。
經綸事業須公等，看即持荷侍邇英。
和韓子雲見寄四首·其四
作者：吳芾
朝代：宋

當時邂逅已心傾，別後逢人問去程。
顧我拙疏非世用，喜君明悟自天成。
十年不見懷芝宇，一笑相逢付麯生。
暫爾就閑宜自愛，上方着意擢豪英。
和韓子雲韵留沈子壽
作者：吳芾
朝代：宋

一雨連宵繼日傾，豈容吾子語歸程。
我爲千里政方暇，子寓三年學已成。
要把老懷傾倒盡，忍令別恨等閑生。
江城先自傷牢落，况失一時人物英。
和高簿·其一
作者：吳芾
朝代：宋

不憚驅馳半驛間，勸耕聊復到禪關。
耳根暗瀉潺潺水，眼界橫陳疊疊山。
已喜新來春事好，還嗟老去世塗艱。
洪崖幸爾心相契，此後何妨數往還。
和高簿·其二
作者：吳芾
朝代：宋

家家門外與牆頭，疊足排肩看我遊。
出郭不應祇獨樂，勞農端欲與同憂。
偶逢佳處寧空過，縱迫歸時亦暫留。
慚愧高軒遠相過，聊持杯酒當茶甌。
和魏簽雪詩上趙守·其一
作者：吳芾
朝代：宋

臘盡東君已報春，雪花猶未歛輕塵。
二天默禱渾如響，一夜呈祥覺有神。
千里妖氛應洗滌，萬家喜氣欲輪囷。
試詢治行今誰最，屈指公爲第一人。
和魏簽雪詩上趙守·其二
作者：吳芾
朝代：宋

透戶穿簾到眼邊，陡驚滕六逞威權。
禦寒我獨憂無褐，得飽人皆喜有年。
已見歡聲騰比屋，好將盛事被丹弦。
此時且莫孤清賞，早晚除書下九天。
和魯季欽別後寄
作者：吳芾
朝代：宋

盍簪經歲遽分襟，夜夜相思夢裏尋。
寄遠正慚無好語，開緘忽喜得高吟。
感君不替綢繆意，使我還銷鄙吝心。
他日相逢重把酒，莫辭蘸甲十分深。
和魯憲見寄
作者：吳芾
朝代：宋

一笑同登卷雨樓，相歡曾記昔年不。
幾憑詩句論心曲，屢折花枝作酒籌。
醉裏忘形俱可樂，別來握手兩無由。
何時傾倒還如舊，月下花前恣獻酬。
和魯憲見寄二首·其一
作者：吳芾
朝代：宋

厭直承明老從臣，不將人事撓天真。
幾年欲作山中相，今日得爲林下人。
竹裏醉吟聊遣興，水邊宴坐足怡神。
回思當日遊從地，過眼渾如陌上塵。
和魯憲見寄二首·其二
作者：吳芾
朝代：宋

向來三老楚江濱，一笑相歡氣味真。
君向越溪持使節，我歸台嶺作閒人。
頗思花下酒無算，尚記詩成筆有神。
何日軺車能過我，開懷一洗渴心塵。
和魯漕喜雨二首·其一
作者：吳芾
朝代：宋

冬暖曾無欲雪天，正憂饑饉在新年。
忽聞夜滴簷前雨，便覺春歸郭外田。
千里已知俱樂只，一尊亦擬共陶然。
其如使者拘臺制，不肯花間聽管弦。
和魯漕喜雨二首·其二
作者：吳芾
朝代：宋

秋來日日困驕陽，正欲齋心問彼蒼。
倏爾四郊雲氣合，霈然一夜雨聲長。
三農已有倉箱慶，萬室還欣枕簟凉。
幸值故人來過我，尊前莫惜醉淋浪。
和魯漕喜雨韵
作者：吳芾
朝代：宋

下車逢好雨，清興一何長。
暑退郊原爽，風生院落凉。
登樓延夜月，繞樹探秋香。
况得陪詩社，從容樂歲穰。
和魯漕春雨有感三首·其一
作者：吳芾
朝代：宋

自憐齒豁與頭童，心事都非少壯同。
那更閉門聽夜雨，不容步屧趁東風。
勝遊尚喜朋簪盍，痛飲寧辭酒盞空。
只恐酒醒歸興動，愈令倦客憶山中。
和魯漕春雨有感三首·其三
作者：吳芾
朝代：宋

我心雖老尚如童，春到惟思笑語同。
正欲對花歌且舞，那知通夕雨兼風。
千疇固喜俱霑足，百卉還愁一掃空。
安得晴天開萬里，緩行花下豁胸中。
和魯漕春雨有感三首·其二
作者：吳芾
朝代：宋

自歎蒼顔不復童，幸然三老此時同。
登高能賦多佳詠，把酒論文有古風。
可恨雨師頻作惡，直疑春事遂成空。
愁來不用殷勤勸，已判花前爲一中。
和魯漕節中見示
作者：吳芾
朝代：宋

天時又是一番新，顧我猶爲逆旅人。
詩酒情懷聊自遣，山林志願幾時伸。
羨君職事有餘暇，贈我篇章不厭頻。
一讀灑然忘鄙吝，渾勝笑語得相親。
和魯漕途中喜雪
作者：吳芾
朝代：宋

陡覺同雲翳四山，捲簾聊復望江干。
舉頭喜見迎春雪，抱膝從教徹地寒。
預卜豐穰知歲樂，潛消瘴癘想民安。
一樽正欲同清賞，咫尺胡爲會合難。
和鮑倅·其一
作者：吳芾
朝代：宋

彯纓誰不是王臣，抗志如今有幾人。
墜典固嘗深探討，頹綱猶未許彌綸。
擬歸舊隠消殘臘，旋買新田作好春。
聖主搜揚方側席，不應無術濟生民。
和鮑倅·其三
作者：吳芾
朝代：宋

人生出處苦難全，老矣安能了世緣。
聊向此時看捉月，敢希他日上凌烟。
行吟雖愧無新語，坐食猶欣有故廛。
若得放歸多種秫，不憂長欠酒家錢。
和鮑倅·其二
作者：吳芾
朝代：宋

參軍已去作飛仙，俊逸聲名久不傳。
千古家風期爾振，一時句法許誰先。
心惟酷好佳山水，手不停披舊簡編。
想得錦囊應是富，年來知有幾千篇。
和鮑昌朝湖上二首·其一
作者：吳芾
朝代：宋

青山疊疊起汀沙，幽鳥驚人噪古槎。
竹葉受風樅甲刃，松膏流地蟄龜蛇。
愛閒正喜逢僧話，乘興何妨到酒家。
飲罷相携磨石壁，淋灕醉墨半欹斜。
和鮑昌朝湖上二首·其二
作者：吳芾
朝代：宋

一片湖光浄見沙，晚來閒上釣鯿槎。
山橫平野堆寒玉，水繞孤城綰卧蛇。
遥認茶烟知禁苑，忽聞機杼得人家。
夕陽歸路西風急，笑倩旁人整帽斜。
和鮑昌朝韵
作者：吳芾
朝代：宋

參軍長俊逸，醉裏度流年。
客路三千里，狂吟幾百篇。
貧寧貽俗笑，死不受人憐。
別後知何處，相思夜不眠。
和黄作霖白髮
作者：吳芾
朝代：宋

白髮有公道，古來人盡然。
我初未四十，霜雪已滿顛。
黄子我同歲，比我還更賢。
時命未遇合，退藏非自捐。
不須悲晚景，不須怨蒼天。
如君豈長貧，時主方御乾。
和黄作霖董伯玉東山嶺上及崇相沙頭會飲二首·其一
作者：吳芾
朝代：宋

寒日傳佳節，聯鑣出近坰。
預憂賓騎散，欲駐日車停。
坐上人頹玉，燈前酒盡瓶。
但知修故事，三日不能醒。
和黄作霖董伯玉東山嶺上及崇相沙頭會飲二首·其二
作者：吳芾
朝代：宋

杖藜尋古寺，把酒俯長流。
節物尚三月，風流似十洲。
且看花滿眼，休說錦纏頭。
但得陶陶醉，何妨守舊丘。
和龔漕二首·其一
作者：吳芾
朝代：宋

我老强來分外閫，君才端合在中臺。
語離正欲連宵醉，應笑清齋不舉杯。
和龔漕二首·其二
作者：吳芾
朝代：宋

人生笑口苦難開，故事當修戲馬臺。
已許爲君拚一醉，何妨今日且銜杯。
哭元帥宗公澤
作者：吳芾
朝代：宋

嗚呼哀哉元帥公，百世一人不易逢。
堂堂天下想風采，心如鐵石氣如虹。
正色立朝不顧死，半生常在謫籍中。
真金百鍊愈不變，流水萬折歸必東。
落落奇才世莫識，欲知勁草須疾風。
維時中原丁禍亂，塵氛漲天天濛濛。
衆人畏縮公獨奮，毅然來建中興功。
雄圖一定百廢舉，復見南陽起卧龍。
嗚呼哀哉元帥公，翩然遺世何匆匆。
無乃天上亦乏才，故促我公還帝宮。
公還帝宮應有用，何忍坐視四海窮。
吁哉四海正困窮，興仆植僵頼有公。
公雖居東都，天下日望公登庸。
公今既云亡，天下不知何時康。
正如濟巨川，中流失舟航。
當今士夫豈無人，請問誰有公器業，誰如公忠良。
公雖不爲相，德望震要荒。
公雖非世將，威稜讋豺狼。
偉哉奇節冠今古，我試一二聊鋪張。
靖康元年冬，敵人正披猖。
廟堂驚失色，愁覩赤白囊。
公首慨然乞奉使，欲以口伐定擾攘。
朝廷是時未知公，公之蚤志不獲償。
憂國耿耿思自效，再乞守土河之旁。
命下得磁州，翌日徑束裝。
下車未三日，邊騎已及疆。
敵人聞之亟退舍，匹馬不敢臨城隍。
頃之得兵數十萬，康邸頼公王業昌。
及公領留守，北顧寬吾王。
恩威兩得所，春雨兮秋霜。
餘刃曾不勞，危弱成安强。
姦雄悉膽落，誰敢亂紀綱。
嗚呼哀哉公死矣，民今有粟安得嘗。
狙詐乘我虛，近復陷洛陽。
洛陽去東都，雉堞遥相望。
不聞敢侵犯，豈是軍無糧。
祇畏我公霹靂手，氣懾不復思南翔。
嗚呼哀哉公死矣，秋高馬肥誰與防。
天子久東狩，去冬幸維揚。
都人心戀主，謂言何相忘。
朝夕望回輦，斷腸還斷腸。
公獨以死請，再請意愈剛。
嗚呼哀哉公死矣，萬乘何當歸大梁。
咄咄食肉人，尚踵蔡與王。
姦諛蔽人主，痛毒流萬邦。
人怨天且怒，意氣猶洋洋。
所冀我公當軸日，盡死此曹膏劍鋩。
嗚呼哀哉公死矣，始知國病在膏肓。
我公我公經濟才，設施曾未竟所長。
但留英聲與後世，永與日月爭輝光。
此死於公亦何憾，顧我但爲天下傷。
我聞天下哭公者，哀痛不翅父母喪。
父母生我而已耳，豈能保我身無殃。
邦人此時失所依，波迸東下紛蒼黄。
我公我公不復見，秋風在處生淒涼。
百身儻可贖，我願先以微軀當。
靈丹儻可活，我願萬金購其方。
彷徨愧無起公計，安得長喙號穹蒼。
嗚呼哀哉元帥公，太平時節君不容。
及至艱難君始用，民之無祿天不容。
嗚呼哀哉元帥公，古來有生皆有終。
唯公存亡係休戚，千年萬口長怨恫。
嗟我草茅一賤士，念此抑鬰氣拂胸。
銜哀揮涕何有極，願以此詩銘鼎鍾。
喜入冬初七八得雨
作者：吳芾
朝代：宋

夏旱連秋又及冬，大田高下總成空。
千倉已失三農望，一雨欣聞百里同。
青入平疇看麥秀，綠回枯沼喜泉通。
從今得免填溝壑，皆謝天公惠困窮。
喜晴
作者：吳芾
朝代：宋

始喜晴天照眼明，忽驚風雨報秋聲。
天公也念悲秋客，還掃羣陰作晚晴。
喜晴
作者：吳芾
朝代：宋

我家世業本農夫，力作耕田供百需。
食無魚兮出無車，但守桑梓依枌榆。
中更兵火田園蕪，骨肉奔迸幾爲奴。
饑腸雷轉寒侵膚，中夜窮鬼常揶揄。
自笑爲生亦良劬，此身何由出泥塗。
始棄耒耜親詩書，一以經訓爲菑畬。
弟兄相繼躡雲衢，吾鄉往往推諸吳。
我雖有志徒區區，顧慚小技非大巫。
向來聊出應時須，亦復接武丹陛趨。
退視才慳思且枯，敢意濫吹東郭竽。
自從得請歸田廬，萬事閉眼不問渠。
豈謂割分姑孰符，一時乏使偶見除。
此邦自昔稱膏腴，千里舊富稻與魚。
十年九潦田無租，今歲䆉稏方滿圩。
邦人舉首爭歡呼，謂此豐登亙古無。
驟然一雨驚里閭，直疑平地浮江湖。
靈祠致禱纔登輿，已見皎日升東隅。
一方今既奠厥居，太守寧不欲自娛，便可投紱歌歸歟。
喜晴·其一
作者：吳芾
朝代：宋

積陰初散雨初收，一解霖霪十日憂。
已見郡條平似水，不妨官舍冷如秋。
年來觸緒無佳思，老去同僚得勝流。
更喜豐年消息好，從今還遂稻粱謀。
喜晴·其二
作者：吳芾
朝代：宋

久雨無聊喜乍晴，尚餘春色到簷楹。
楊花飛去今無力，燕子歸來似有情。
靜看遊鱼波面躍，閑隨野鶴竹間行。
世緣到此消磨盡，只欲徜徉度此生。
喜雨
作者：吳芾
朝代：宋

正憂麥槁井泉乾，一雨中宵忽沛然。
莫恨梅花憔悴去，且欣新綠盡歸田。
喜雨
作者：吳芾
朝代：宋

聞道他邦盡禱祈，沛然膏澤尚遲遲。
有年已是天私我，連日那堪雨及時。
聲入萬家添喜氣，凉生千里解炎曦。
也知造物恩難報，且採歡謠綴小詩。
喜雨三首·其一
作者：吳芾
朝代：宋

鑠石流金苦異常，行人誰不困秋陽。
狂風忽送排簷雨，滌盡炎威作晚凉。
喜雨三首·其三
作者：吳芾
朝代：宋

畏暑停驂憩驛亭，不知郭外雨如傾。
晚行但覺通衢濕，凉入郊墟分外清。
喜雨三首·其二
作者：吳芾
朝代：宋

昨朝偶得碧琳腴，不敢濡唇畏暑塗。
雨過凉生襟袂爽，不妨傾倒且踟躕。
喜雨偶成
作者：吳芾
朝代：宋

麥熟蠶登處處同，萬家舉首謝天公。
尚憂六月旱爲虐，却喜連宵雨已通。
萬事自知成老懶，一心祇是願年豐。
從今準擬添新釀，要使樽中酒不空。
喜雪·其一
作者：吳芾
朝代：宋

糝遍山巔與水涯，天公着意做年華。
要令臘裏呈三白，時向空中散六花。
勒住玉梅還可恨，妝成瓊樹却堪誇。
須知造物憂民切，預把豐穰報萬家。
喜雪·其三
作者：吳芾
朝代：宋

凍雲黯淡浩無涯，雪陣橫空勢欲斜。
入戶有人疑柳絮，繞園無處認梅花。
舉頭頓覺青山老，撲面還驚綠鬢華。
我醉未眠愁酒盡，挈瓶來問爾東家。
喜雪·其二
作者：吳芾
朝代：宋

雪意初疑作不成，纔飛數片又還晴。
正思潤澤霑千里，忽見繽紛滿一城。
凋郡共欣消沴氣，老農相慶沸歡聲。
我將盡把姑溪釀，要與邦人樂太平。
嘲欽師
作者：吳芾
朝代：宋

師與予心總愛山，從來已許伴予閒。
若爲一出俄經月，却戀塵凡未肯還。
四月二十一日同妻孥泛舟登呂氏濟川亭二首·其一
作者：吳芾
朝代：宋

不到茲山二十秋，重來山水更清幽。
無因得向巖前住，日日持竿上釣舟。
四月二十一日同妻孥泛舟登呂氏濟川亭二首·其二
作者：吳芾
朝代：宋

呂公清德著吾鄉，生愛茲山死便藏。
顧我來遊雖恨晚，尚思杖屨共徜徉。
四月六日同江朝宗花下飲
作者：吳芾
朝代：宋

十分擬共醉花枝，底事君來苦後期。
芍藥階前猶爛熳，酴醿架上已離披。
春歸又是辜杯酒，老去還應惜歲時。
今日要須拚酩酊，從教人笑賞花遲。
坐間見裝成早梅數枝
作者：吳芾
朝代：宋

正欲攀條折蕊看，忽驚枝上雪斑斑。
不知妙手新裝綴，誤使衰翁爲解顔。
垂虹聞笛
作者：吳芾
朝代：宋

三十年前此憑欄，醉聽漁笛暮江寒。
重來雖復聞三弄，老去終無舊日歡。
城上初作新亭猶未名也邦人閧然稱爲三槐殊不知所從來揣其意必以亭下有槐一根三幹挺然秀出故有是號然非所宜言也余恐不知者謂出自我作數語以解之
作者：吳芾
朝代：宋

我心祇是憶天台，欲去無從首重回。
若得此時追五柳，絕勝他日面三槐。
年年白髮催人老，夜夜青山入夢來。
縱有萬鍾非我事，何如且覆掌中杯。
壽元伯母太夫人八秩
作者：吳芾
朝代：宋

七十康强自古稀，年登八秩有誰宜。
壽鍾賢母人難及，慶襲佳兒世共知。
榮養已爲人子範，清規還作女流師。
綵衣更戲蘭階下，遥想慈顔笑解頤。
夏日同官會飲白鶴寺雙瀑亭李道濟作詩紀事因次其韵
作者：吳芾
朝代：宋

嗟予好泉石，所至窮幽勝。
年來墮塵埃，復苦炎熱盛。
頼有古招提，相去不步仞。
何時供燕遊，庶以息喧競。
山僧結虛亭，瀟灑浄如鏡。
雙瀑從天來，景物更幽迥。
欄楯溢波光，清凉殊可凭。
復幸僚友賢，雅與山川稱。
得暇傾尊罍，相從盡豪俊。
令尹如子文，去就亡喜慍。
貳邑不負丞，所蓄金玉潤。
耿侯固坦夷，趙子亦純正。
盍簪已足樂，况復有名醖。
酒酣人意適，坐久天宇靜。
踏月各言歸，清風遠相趁。
君詩繼踵來，敏捷過於瞬。
中復含妙理，不獨寫幽興。
讀罷愈驚人，癡坐不知暝。
援筆强續貂，安能繼高詠。
夏日遊靈隠東園贈東方道人
作者：吳芾
朝代：宋

松竹回環十里陰，一聲啼鳥覺山深。
道人睡足北窗下，一榻清風直萬金。
夜來同諸公泛舟湖中樂甚因更潭名作北湖乃作拙句呈諸友親聊以紀一時之勝云
作者：吳芾
朝代：宋

北山萬仞羅翠屏，下有湖水鏡面平。
山影靜倒千丈碧，波光冷浸一天星。
自有此湖知幾歲，居人日日常經行。
但知湖水鴨頭綠，誰人向此含幽情。
我來正值秋容媚，野曠天空風物清。
烟橫木末斜陽晚，雲散溪頭明月升。
放舟直入波深處，水鳥窺人元不驚。
天晴水暖魚亦樂，時見潑剌波間鳴。
持竿舉網忽有得，滿座歡呼山嶽傾。
水面黄花更堪愛，盈盈佇立如娉婷。
栗玉簪頭紅一點，隨風翠带還相縈。
興來不覺千鍾盡，衆賓皆醉無一醒。
漁榔敲罷棹歌起，十里猶聞笑語聲。
謫仙死後無此樂，我今此樂真難並。
人生適意未易得，此湖從此宜知名。
要配北山長不朽，酹酒更告山之靈。
我欲結茅湖上住，盡使湖光入戶庭。
枕流潄石過一世，不妨清處時濯纓。
更釀此湖作春酒，招我四海良友朋。
夜夜扁舟同載月，樽前吹笛到天明。
夜與作霖避暑南園登江月臺二首·其一
作者：吳芾
朝代：宋

坐遍遐觀淥照亭，凉飆了不到簷楹。
更登江月還蒸鬰，誰道人間夜氣清。
夜與作霖避暑南園登江月臺二首·其二
作者：吳芾
朝代：宋

俯瞰江流萬尺臺，暑天長引好風來。
若爲今夕如相避，懷抱何由一快哉。
夜飲觀風堂龔漕折芙蓉侑酒
作者：吳芾
朝代：宋

燈下看花已可人，此花那更有精神。
不辭今日樽前醉，只恐紅妝不是真。
大閲即事書懷·其一
作者：吳芾
朝代：宋

東郊雨後好風烟，大閲歸來意豁然。
十里旌旗明照日，九衢鼓吹閙喧天。
酴醿開也渾如雪，楊柳飛來總是綿。
景物眼前雖不惡，老來無奈憶林泉。
大閲即事書懷·其二
作者：吳芾
朝代：宋

懶散無堪合杜門，十連帥閫若爲分。
仁風尚可揚千里，勇氣安能作六軍。
戈甲紛紛徒曜日，旌旗獵獵漫連雲。
歸來夾道人爭看，應笑蒼顔老使君。
大雨後湖上有感
作者：吳芾
朝代：宋

擬爲紅蕖棹綠波，那知一夜作霶𩃱。
風狂俄失雲中樹，雨漲全無水面荷。
尋壑勝遊先自減，泛湖樂事又多磨。
老懷自度無閒處，且向尊前强笑歌。
如老堂·其一
作者：吳芾
朝代：宋

少年有志覓封侯，老去知非萬事休。
薄有田園能自適，不妨賣劍買黄牛。
如老堂·其二
作者：吳芾
朝代：宋

一堂風月一床書，隨分琴樽樂有餘。
試問乘軒遮道客，何如歸去狎樵漁。
姑溪樓
作者：吳芾
朝代：宋

四面樓成已壯觀，茲樓仍更出雲間。
一條溪引五湖水，千里江分兩岸山。
是處風烟俱秀發，舊家氣象頓追還。
公餘幸此同登覽，一醉休辭酒量慳。
子肅見示和篇復次韵
作者：吳芾
朝代：宋

花到濃時自有香，未逢真賞亦堪傷。
今朝滲鼻渾如許，豈是茲花返故常。
學中諸士子惠和篇復次韵爲謝
作者：吳芾
朝代：宋

欲爲多士勸，聊綴五言成。
乃得瓊瑶報，仍聞韶頀聲。
塵襟因頓豁，老眼爲增明。
有句能如此，何憂萬里程。
安仁挹仙亭
作者：吳芾
朝代：宋

區區終日困塵勞，長恨仙山去路遥。
豈謂一朝供顧挹，坐令逸氣出層霄。
安仁絕覽亭
作者：吳芾
朝代：宋

簷前列岫連雲聳，亭下雙溪徹底清。
可但坐來無暑氣，老夫病眼頓增明。
客有善畫者取予所和歸去來辭圖之成軸仍爲老者寫照於其間感而有作
作者：吳芾
朝代：宋

勞苦形骸不自知，朝來始向畫圖披。
可憐憔悴今如許，更不歸休待幾時。
家人生朝
作者：吳芾
朝代：宋

相從四十年，於今成二老。
向來苦宦遊，頗恨歸不早。
我家枕湖山，彷彿如蓬島。
今始得歸來，方喜開懷抱。
復值君誕辰，滿目春光好。
幸有酒千鍾，足可共傾倒。
要須且沈酣，莫被閑愁惱。
我方務清虛，志不在金寶。
亦復戒浮華，意豈在花草。
但願享遐齡，白首長相保。
寄劉汝一陳天予
作者：吳芾
朝代：宋

昔年言路記同遊，回首那知歲月流。
已歎數公隨物化，却欣二老與余留。
去天不謂踰三歲，補外那知尚一州。
想得賜環俱在即，不應似我老林丘。
寄劉與權與幾
作者：吳芾
朝代：宋

君在桃源山下居，我家相距百里餘。
神仙襟韵固異稟，草木臭味曾不殊。
一日京華定交契，十年太學論詩書。
斷金高義薄雲漢，濶視往往輕俗徒。
一時儕輩稍推許，二劉之外稱三吳。
風雲際會有早晚，一吳近已聯朝裾。
四子徒懷經濟術，蹭蹬今猶卧海隅。
蒼生顒顒未蘇息，天意其肯終捨諸。
丈夫遇則行所學，未遇不應爲腐儒。
共約天台最深處，考定古今相與俱。
所冀激昂平日志，力取功名攄壯圖。
誰知人事竟好乖，合并欲進還趦趄。
空堂獨坐弔形影，仰天不覺興長吁。
却憶長安日，相親如友于。
一朝不會面，猶且嫌跡疏。
何况久睽隔，動見歲月除。
竟負雞黍約，中心當何如。
窗間琴數弄，花下酒一壺。
自歌還自酌，此意君知無。
聞君南塘富山水，清虛曠絕如西湖。
好藏頭角俟雷雨，他年同躍天之衢。
寄周子及
作者：吳芾
朝代：宋

回頭一別兩經秋，喜奉安輿返故丘。
自謂此時須見過，誰知官事不容留。
君遊幕府聲猷著，我住湖山景趣幽。
出處雖殊心不異，迂程能爲一來不。
寄周表卿
作者：吳芾
朝代：宋

別來星紀兩周天，夢想風標每慨然。
靖退喜公今就第，奔馳愧我未歸田。
得閑正好哦詩句，乘興何妨棹酒船。
頗恨路長還病暑，無由一見話當年。
寄四二姪
作者：吳芾
朝代：宋

書來言舊隠，湖上足烟光。
樹密交青蔭，花繁溢暗香。
紅塵飛不入，綠水去何長。
回首千山隔，歸心欲發狂。
寄季元集
作者：吳芾
朝代：宋

劍池有逸人，過我談名理。
自謂出囂塵，知足更知止。
高標拂煙雲，雅志在山水。
既作陶淵明，且慕赤松子。
我方聞緒餘，固已生歡喜。
正欲叩淵源，獨恨未暇耳。
忽云桐柏山，此去甚密邇。
擬一往其間，尋真訪遺址。
不久便可還，畢此玄妙旨。
一去寂無音，逢人問行李。
人言不復來，征車已西指。
反把遊山屐，去踏長安市。
似聞稍留連，尚稽歸故里。
未免傍人門，乞憐應忍恥。
縱使得美官，所喪亦多矣。
嗟哉人學仙，如君能有幾。
冥鴻合高翔，不謂事乃爾。
徒有懶窩名，却入旋窩裏。
始知聽空言，未若觀素履。
意者天愛君，要君行處是。
慮或成沈迷，敗道自此始。
聊復小撓之，欲其全暮齒。
庶發堅固心，永無塵念起。
寄朝宗二首·其一
作者：吳芾
朝代：宋

湖水春來拍岸平，山光幻出小蓬瀛。
幽深未許凡人到，只待君來共落成。
寄朝宗二首·其二
作者：吳芾
朝代：宋

海棠已試十分妝，細看妖嬈更異常。
不得與君同勝賞，空燒銀燭照花光。
寄朝宗海棠
作者：吳芾
朝代：宋

海棠已賦十分妝，細看妖嬈更異常。
不得與君同勝賞，空燒銀燭照花光。
寄李彥平
作者：吳芾
朝代：宋

日佇高軒過，從容慰別離。
已乖桂子約，還失菊花期。
正爾思一面，忽然掀兩眉。
聞君有召節，平步上丹墀。
寄楊次雲岸長老
作者：吳芾
朝代：宋

高僧良士總貪閒，雖我同庚不往還。
詩罷誰知勤治圃，齋餘無事只潛山。
亦聞相約來傾蓋，久待如何未叩關。
湖上藕花今正發，不妨共戲水雲間。
寄江朝宗
作者：吳芾
朝代：宋

君來已是後花期，不見春風爛熳時。
檻外止餘新芍藥，簷前祇有舊酴醿。
尚堪共泛忘憂酒，亦可同吟遣興詩。
倒指春歸能幾日，速來相就賞殘枝。
寄江朝宗
作者：吳芾
朝代：宋

相聚纔經歲，分携又許時。
遣懷還有酒，排悶豈無詩。
飲罷憑誰語，吟成祇自知。
願君憐此意，命駕莫遲遲。
寄江朝宗
作者：吳芾
朝代：宋

碧雲暮合首重回，正擬前村共探梅。
耐久直須看歲晚，追歡何必待春來。
山中縱有詩千首，花下誰同酒一杯。
顧我與君非面友，願言命駕莫徘徊。
寄江朝宗
作者：吳芾
朝代：宋

自遣迎君騎，期君指日來。
胡爲多坎坷，欲動却遲回。
望眼凝還斷，愁懷鬰不開。
相過須及早，莫待折寒梅。
寄江朝宗
作者：吳芾
朝代：宋

藕花爽約約寒梅，開遍南枝尚未來。
今日有人傳尺素，却云直待海棠開。
若賞海棠猶未晚，回頭便見春風轉。
只恐君無必信言，守到此時還更展。
寄趙德莊
作者：吳芾
朝代：宋

故人分袂幾何年，不謂乘軺到海邊。
我守丘園甘已矣，君馳原隰尚依然。
有懷風月空相憶，無計杯觴可共傳。
出處不齊徒悵望，夕陽衰草自連天。
寄陳叔進
作者：吳芾
朝代：宋

鄉里衣冠久不振，後來猶喜有斯人。
曾爲蓬島神仙主，端是儲闈羽翼臣。
大節已觀能直己，小淹何惜且臨民。
君家幸有佳山水，莫向他鄉別卜隣。
寄陳彥邦二首·其一
作者：吳芾
朝代：宋

自古中興用實才，正資賢哲共圖回。
若爲清禁挽不住，亦效衰翁歸去來。
幸有江水供笑傲，更邀風月與徘徊。
得閒莫惜頻相過，伴我樽前笑口開。
寄陳彥邦二首·其二
作者：吳芾
朝代：宋

不須細細說行藏，四十年來夢一場。
我得放歸心已足，君能勇退道尤光。
閒中倍覺林泉好，閙裏誰知日月長。
我已與君成二老，更將一節起吾鄉。
寄陳能之
作者：吳芾
朝代：宋

烏府延登謇諤臣，共知吾道一時伸。
方陳讜論來裨國，還守清規去潔身。
峩豸豈能忘去佞，憑熊聊復試臨民。
頗思一見論心曲，同醉梅花爛漫春。
寄隠者
作者：吳芾
朝代：宋

守道宋高士，築室齊東鄙。
植竹看歲寒，種田助形委。
束書捐古今，抱易究生死。
不以外移內，不以行責止。
九十留童顔，湖山飽清視。
或顧先生云，時平可以起。
先生本無求，棄置如敝屣。
俄聞與物化，精一未嘗毀。
汗簡書逸民，義風洗貪士。
東望呈肺肝，遥瀉一巵水。
寄韓子雲二首·其一
作者：吳芾
朝代：宋

去歲花時許我來，花前竟阻共銜杯。
如今又是花開也，忍使衰翁獨看梅。
寄韓子雲二首·其二
作者：吳芾
朝代：宋

點檢枝頭春已來，不應辜負掌中杯。
與君索笑須宜早，莫待城頭吹落梅。
寄韓子雲總領
作者：吳芾
朝代：宋

與君有約看梅花，準擬尊前共笑歌。
花已飄零君不至，夕陽芳草奈愁何。
寄題楊宰清畏軒
作者：吳芾
朝代：宋

古人貴慎獨，舉世知者希。
末俗事誇耀，常患不我知。
楊子有雅尚，傳家守清規。
折腰三十載，不辭州縣卑。
猶慮與衆異，憂讒還畏譏。
開軒揭華榜，却恐非其宜。
要當且用晦，處靜藏天機。
昔賢忌獨清，此語非吾欺。
寄題隠靜三首·其一
作者：吳芾
朝代：宋

五峯雙澗舊標名，我恨當年去不成。
却羨箇中人自在，飽看山色聽泉聲。
寄題隠靜三首·其三
作者：吳芾
朝代：宋

我師一出幾何年，聞欲東歸未有緣。
何日扶藜能過我，湖山深處共談禪。
寄題隠靜三首·其二
作者：吳芾
朝代：宋

向來連歲守江城，到處題詩滿戶庭。
獨欠茲山一轉語，倩師與我謝山靈。
寄題魯郎中遂隠堂
作者：吳芾
朝代：宋

老向江頭强剖符，夢魂長是繞吾廬。
正慚我未成歸計，却羨君先遂隠居。
湖上烟雲常縹緲，園中花木總扶疏。
他時尚冀相從醉，剩把鴟夷載後車。
寄題鮑昌朝足軒
作者：吳芾
朝代：宋

江南有散人，幾年卧草野。
破甑餘塵埃，衡門絕車馬。
倘非義所安，一介不取捨。
闢軒窮巷間，此意非滿假。
雖云外不足，中有至足者。
道義輩古人，文章播天下。
一點浩然氣，萬象資陶冶。
持此復何求，酣歌對醆斚。
吁哉簞瓢樂，千古一回也。
先生於此時，卓然秉大雅。
顧我愧高風，亦忝詩酒社。
何當登此軒，抵掌共披寫。
寄魯漕
作者：吳芾
朝代：宋

四海耆英世共知，七旬强健似公稀。
使星姑暫淹黄髮，卿月還須近紫微。
門外塤箎方合奏，庭前蘭玉更相輝。
人生樂事誰能及，莫惜通宵壽斚飛。
寄龔帥·其一
作者：吳芾
朝代：宋

今朝駃步忽來前，報道除書下日邊。
閫寄復歸賢使者，百城聞命想欣然。
寄龔帥·其三
作者：吳芾
朝代：宋

行李看看近故廬，夢魂猶自繞洪都。
帥垣暇日登臨處，把酒還能話我無。
寄龔帥·其二
作者：吳芾
朝代：宋

雖喜英賢帥十連，却慚糠粃濫居前。
自知未免人揚簸，願使衰翁晚節全。
寄龔漕六首·其一
作者：吳芾
朝代：宋

自古知心不易逢，君心還與我心同。
縱令自擇交成契，更有何人得似公。
寄龔漕六首·其三
作者：吳芾
朝代：宋

貢院門前並北湖，有田百畝却荒蕪。
願君種取花千樹，付與邦人作畫圖。
寄龔漕六首·其二
作者：吳芾
朝代：宋

幾年湮塞豫章溝，歲歲民間有水憂。
我意若非公善後，不應城裏解通舟。
寄龔漕六首·其五
作者：吳芾
朝代：宋

天朝未許投簪去，我幸已成全璧歸。
全璧歸來何所憾，暮年只是惜分違。
寄龔漕六首·其六
作者：吳芾
朝代：宋

聞公新有帥垣除，一路逢人盡賀予。
瓜代得賢人尚喜，予心歡喜更何如。
寄龔漕六首·其四
作者：吳芾
朝代：宋

葺得南園過一春，無從再見物華新。
匆匆相別休相憶，已有風流賢主人。
寒梅
作者：吳芾
朝代：宋

冰玉精神絕點埃，人間無物似寒梅。
凌霜傲雪渾閒事，最是欺春不逐來。
對海棠懷江朝宗
作者：吳芾
朝代：宋

我住湖山歲月賒，年年長醉海棠花。
憶昨君來花未放，却言花放定相過。
亦欲花間同一醉，肯教垂老負陽和。
東風始動花始蕊，君已翩然到我家。
意君爲花必少駐，那知事復成參差。
眼底垂絲先弄影，一時浮艷亦堪誇。
豈若神仙真態度，紅粧翠袖肩相摩。
躊躇花下不忍別，回頭彼此奈愁何。
匆匆直向剡溪去，急爲饑民救札瘥。
萬人既欲全性命，賞心樂事自應那。
待得明春來修好，因循又恐成蹉跎。
世間萬事無不爾，不用逢春苦歎嗟。
如君年年走塵俗，深疑天不付芳華。
何似相隨林下住，共將爛醉爲生涯。
不但有花供笑語，還應有句助吟哦。
小有洞
作者：吳芾
朝代：宋

世人競蝸角，終日汩塵緣。
誰謂名園內，深藏小洞天。
山居上元
作者：吳芾
朝代：宋

未能免俗强隨緣，聊掛燈毬記上元。
席上雖無羅綺繞，遊人來往亦喧喧。
山居歸來恰一年有感
作者：吳芾
朝代：宋

去歲茲辰始息肩，俄然日月已周天。
經營小隠雖云畢，栽種清陰苦未圓。
湖畔百年多古木，山前一望足平川。
從嗟白髮催吾老，能享林泉得幾年。
巖桂盛開感而有作
作者：吳芾
朝代：宋

抱痾三月未能瘳，樂事都無祇有愁。
忽覺天香參鼻觀，頓令病客展眉頭。
擬招賓佐同歡賞，奈怯壺觴且罷休。
却憶向來無事日，年年花下醉千秋。
巢內燕園中鹿俱生子喜而有作
作者：吳芾
朝代：宋

倦似淵明懶似嵇，歸來聊向此中棲。
湖山圍繞吾廬靜，草樹高低野望迷。
燕葺新巢方乳子，鹿遊故苑又生麛。
眼前景物俱堪賦，落日何妨一杖藜。
待史志道不至
作者：吳芾
朝代：宋

欲覿英標慰此懷，既推印綬尚裴回。
心馳巖壑吾將老，目斷雲霄君不來。
清夜漫勞蝴蝶夢，重陽已負菊花杯。
儻能諒此拳拳意，勝似心顔相對開。
待雪不至呈子儀
作者：吳芾
朝代：宋

冬暖方憂雪意慳，俄然飄灑到人間。
夜聞便謂迷三徑，曉看依然在半山。
明日既容殘臘去，今朝已是迫春還。
如何滕六渾無意，不上雲霄叩九關。
待雪呈子儀二首·其一
作者：吳芾
朝代：宋

曉見紛紛滿四山，胡爲未肯到人間。
化工若解呈新巧，速剪冰花破我顔。
待雪呈子儀二首·其二
作者：吳芾
朝代：宋

不須坐客苦言歸，看取天花滿院飛。
已是雪床先到了，夜深應與月交輝。
後圃初見梅花一萼二首·其一
作者：吳芾
朝代：宋

杖藜閒步小園來，喜見寒梅一萼開。
若無春意猶羞澀，應待詩翁着句催。
後圃初見梅花一萼二首·其二
作者：吳芾
朝代：宋

枝頭已是送春來，懷抱何妨試割開。
滿園若欲俱開遍，須倩杯觴日日催。
得三七姪書說湖山佳趣因以書中語成四韵
作者：吳芾
朝代：宋

今日家書到，從頭說故丘。
園林增茂密，池館愈清幽。
嫩竹已千箇，新蓮僅萬頭。
欲歸歸未得，長是夢中遊。
得三七舍姪書云二月二十五日同族人至湖山賞海棠花枝繁麗宛如神仙窟宅感而有作
作者：吳芾
朝代：宋

報言宗族競尋芳，共到吾廬賞海棠。
亭下定知春爛熳，花間想見醉淋浪。
長年心著神仙窟，此日身縻雲水鄉。
苦恨欲歸無羽翼，夜深魂夢只悠颺。
得子雲和篇約元宵見訪再用前韵以速之二首·其一
作者：吳芾
朝代：宋

聞道元宵始肯來，見梅說與且停杯。
行將有客同清賞，雅致高標一似梅。
得子雲和篇約元宵見訪再用前韵以速之二首·其二
作者：吳芾
朝代：宋

花開本是待春來，天遣春先薦我杯。
君莫疑花開太早，相思一夜發寒梅。
得家書喜津病愈
作者：吳芾
朝代：宋

老懷鬰鬰苦難舒，忽報吾兒病已除。
便覺身心無箇事，萬錢不抵一封書。
得家書報敝居紫丁香盛開悵然有感
作者：吳芾
朝代：宋

我家丁香大盈丈，天公靳惜非凡材。
去年花開香滿屋，我方局促纏悲哀。
準擬今年必無事，儘可花下相追陪。
何期頓與花隔絕，斗粟牽從江上來。
前日我家寄書至，爲報堂前花正開。
熏人已如蘭麝噴，照眼還若錦繡堆。
狂蜂遊蝶自來往，舊成蹊處今生苔。
主人有花不解賞，向來何以事栽培。
置書不覺雙淚墮，人事好乖如此哉。
嗟我行年近六十，鬢髮星星心已灰。
縱使從今得自便，此生看花能幾回。
况復奔馳未能已，斷蓬正滾風中埃。
欲往一見尚不可，敢望近前持酒杯。
須知軒冕儻來耳，不如歸去山之隈。
得鄉書
作者：吳芾
朝代：宋

聞道交親知我還，歡迎競欲越鄉關。
我於鄉里初無補，又復勞人祇汗顔。
復和憐字韵二首·其一
作者：吳芾
朝代：宋

擬歸林下度餘年，底事天公不見憐。
新歲已驚青鬢換，故園還想綠陰連。
敢萌癡意貪非據，但欲冥心任自然。
今日有誰聞此語，祇應白石與清泉。
復和憐字韵二首·其二
作者：吳芾
朝代：宋

春色撩人勝去年，鶑啼燕語若相憐。
一川烟水清還淺，萬疊雲山斷復連。
好景會心宜樂矣，故園回首却悽然。
同僚頼有清新句，似聽松風潄玉泉。
復次韵
作者：吳芾
朝代：宋

老來絕意風雲會，久欲脫身塵垢外。
有時偶被世緣牽，咄咄書空常作怪。
一麾何事到江城，却犯喧囂親瑣碎。
簿書叢裏度光陰，倏忽已驚踰一載。
所幸連年值有秋，頗足稻粱富魚蟹。
正愁客少無與娛，忽得詩流真我輩。
劇談終日坐生風，洗濯煩襟一何快。
酒行到手君莫辭，有鼈可炰魚可膾。
志道相見和前韵
作者：吳芾
朝代：宋

每憶湖山動老懷，今朝始作故鄉回。
正慚行李匆匆去，忽報軺車得得來。
幸對清談揮玉麈，肯辭痛飲倒金杯。
我歸已遂終焉計，何日重逢笑口開。
忠侍者自隠靜來既歸覓詩因述其意以贈之自可呈似簡堂老師也
作者：吳芾
朝代：宋

上人手持隠靜書，示我刊成送行句。
飄忽如雲不可留，又歸隠靜山中去。
自謂爲僧亦有緣，獲事老師非易遇。
第念學道須遍參，要證此心歸宿處。
退量天分不如人，亦復性資非穎悟。
那能終日坐蒲團，只看水上浮杯渡。
挑囊亦欲走諸方，趁此年齡猶未暮。
他時參竟却歸來，伴我老師巖上住。
上人此意似可嘉，止是出家兒調度。
老師若也可其言，不應忘却來時路。
悼王習之
作者：吳芾
朝代：宋

兩州佳政萬人傳，一旦那知遂溘然。
到底久生從古少，要須乘健早歸田。
愛梅
作者：吳芾
朝代：宋

經年不得見江梅，繞樹行行日幾回。
已擬開時拚徑醉，其如病後怯銜杯。
傷心不覺成三歎，忍淚猶能强一來。
顧我已衰無酒分，從今花更不須開。
感舊
作者：吳芾
朝代：宋

達宦吾鄉舊罕聞，躋榮兩禁止三人。
二公嗟已歸長夜，一老知能得幾春。
軒冕但堪遮俗眼，湖山正好樂天真。
不妨日日花前醉，已是行年及七旬。
感花·其一
作者：吳芾
朝代：宋

正欲持杯賞萬紅，却遭連日雨兼風。
種花欲看難如此，可是衰翁賦分窮。
感花·其七
作者：吳芾
朝代：宋

嗟我明年是七旬，此生能見幾番春。
憑誰爲補青天漏，放出春光處處新。
感花·其三
作者：吳芾
朝代：宋

雨脚才收擬杖藜，簷前依舊又垂垂。
倘余有分花間醉，會有風和日暖時。
感花·其二
作者：吳芾
朝代：宋

年來老病苦相侵，已是傷春不自禁。
那更雨聲長在耳，連朝滴碎惜花心。
感花·其五
作者：吳芾
朝代：宋

千花到底不如梅，勝賞猶宜踏雪來。
今日滿天長是雨，如何花下得徘徊。
感花·其八
作者：吳芾
朝代：宋

一雨綿綿不暫停，天公於此底無情。
不應直待花飄盡，始放陽和作好晴。
感花·其六
作者：吳芾
朝代：宋

春來日日欲尋春，樂此疏慵老大身。
豈料青春今過半，蕭蕭風雨却愁人。
感花·其四
作者：吳芾
朝代：宋

縱令日日醉春風，已恨花無十日紅。
何事東君長作惡，不容春色麗晴空。
憂居杜門久廢筆硯茲因卜築輒有所感不免破戒作數語呈諸親友
作者：吳芾
朝代：宋

平生事幽討，性與山水便。
晚歲闢三徑，頗喜得地偏。
遠不去桑梓，近與松楸連。
青山枕其後，流水繞其前。
羣山更簇簇，左右相周旋。
棟宇雖未立，氣象已足觀。
旁人笑我拙，空囊無一錢。
何苦欲架屋，作此煩惱緣。
我豈不自知，老去將終焉。
游居與寢卧，安可無數椽。
人生七十稀，自古嘗有言。
我今五十七，髭鬢已皤然。
縱使此身健，前去能幾年。
仕宦雖齟齬，亦復忝蕃宣。
向來爲親養，猶或强著鞭。
今既成永感，前事都棄捐。
儻或未死滅，誓將老林泉。
遂此卜築志，閉門日高眠。
栽花滿我屋，種竹環我園。
山上創一堂，湖中具一船。
從容與親舊，取次中聖賢。
雖無萬鍾祿，雖無二頃田。
胸中富邱壑，眼界飽風煙。
自足了一世，此外休問天。
憩慈雲寺
作者：吳芾
朝代：宋

幽人不見許玄度，千載徒存舊梵宮。
水竹回環猶可愛，徘徊山下想遺風。
憶昔
作者：吳芾
朝代：宋

憶昔從吾友，茲焉事筆耕。
螢窗秋夜短，蓮社晚風清。
亂後成陳迹，重來愴故情。
惟餘雲水客，依舊戲長鯨。
憶鹿鶴
作者：吳芾
朝代：宋

山中鹿鶴久相疏，恨不歸來與汝俱。
飛舞尚如前日否，奔騰還上後山無。
不聞警露來庭下，猶想銜花近座隅。
歎我素鍾山野性，從來與汝本無殊。
懷梁丈陳丈
作者：吳芾
朝代：宋

不見高標動浹旬，寸心如渴欲生塵。
春深漸覺梅花老，風暖還驚柳色新。
對景想題詩句滿，開懷應把酒杯頻。
扁舟前後空相望，安得從容笑語親。
懷歸有作
作者：吳芾
朝代：宋

一病兼旬百不禁，愈牽歸夢繞家林。
向來豈有功名念，此去斷無人我心。
但願天憐將就木，許從人欲便投簪。
若蒙不靳清閑福，尚惜餘年盡寸陰。
戊子孟夏二十二日登碧雲亭有感二首·其一
作者：吳芾
朝代：宋

去年昨日我離家，轉眼俄驚閲歲華。
春草池塘長入夢，不堪兩度見荷花。
戊子孟夏二十二日登碧雲亭有感二首·其二
作者：吳芾
朝代：宋

來時荷蓋翠相扶，不謂經年尚守株。
縱使香風來不斷，爭如歸去小西湖。
戊子春術者劉五星謂予壽有八十一感而有作二首·其一
作者：吳芾
朝代：宋

縱使誠如日者言，此身只合在林泉。
從今便得休官去，止有閑居十五年。
戊子春術者劉五星謂予壽有八十一感而有作二首·其二
作者：吳芾
朝代：宋

多少同年盡溘然，我今獨喜尚安全。
儻延朝夕誠爲幸，敢謂猶能十五年。
折梅
作者：吳芾
朝代：宋

不傍茅簷便竹籬，初開猶未許人知。
一枝到手春雖淺，肯負花前金屈巵。
拙者得歸子儀喜而作詩見寄因次韵
作者：吳芾
朝代：宋

奉祠命下大明宮，盡室歡呼笑語同。
但欲從容全晚節，敢言高尚激貪風。
醉鄉有約誰陪我，詩社無人頼有公。
從此故山添勝事，未饒弘景相山中。
拙者有重陽詩以陽字韵歲和一篇復繼前作
作者：吳芾
朝代：宋

登臨端欲賞秋光，病眼昏花怯太陽。
老去不堪逢節物，愁來聊復近壺觴。
沉迷有靦塵埃面，感慨空存鐵石腸。
已是思歸無可奈，更來高處望家鄉。
括蒼胡經仲以經術授吾鄉子弟僕頃過錢塘得吾兄永言多益及友人孟世功書未嘗不以得交經仲爲言且以其往還詩什相示已决知經仲非塵埃中人矣春初歸自錢塘遂獲識經仲於齋館信數公之知人交道之不朽一年之間凡三相會從容談笑者蓋十許日而詩筒之循環來往曾未嘗輟而僕之心猶以不得朝夕見經仲爲恨也一日經仲來訪席未定乃謂僕曰吾將歸鄉明年不復來此矣僕念經仲之賢交遊中所未有顧世方擾攘會合無期臨風語離殆不勝依黯因誦老杜人生足別離之句作五絕以送之·其一
作者：吳芾
朝代：宋

風期久已暗相親，樽酒論文未厭頻。
底事天公苦乖隔，動將離索付騷人。
括蒼胡經仲以經術授吾鄉子弟僕頃過錢塘得吾兄永言多益及友人孟世功書未嘗不以得交經仲爲言且以其往還詩什相示已决知經仲非塵埃中人矣春初歸自錢塘遂獲識經仲於齋館信數公之知人交道之不朽一年之間凡三相會從容談笑者蓋十許日而詩筒之循環來往曾未嘗輟而僕之心猶以不得朝夕見經仲爲恨也一日經仲來訪席未定乃謂僕曰吾將歸鄉明年不復來此矣僕念經仲之賢交遊中所未有顧世方擾攘會合無期臨風語離殆不勝依黯因誦老杜人生足別離之句作五絕以送之·其三
作者：吳芾
朝代：宋

君詩字字凌珠玉，入手卷舒看不足。
別後襟期儻未忘，會寄筠筒入空谷。
括蒼胡經仲以經術授吾鄉子弟僕頃過錢塘得吾兄永言多益及友人孟世功書未嘗不以得交經仲爲言且以其往還詩什相示已决知經仲非塵埃中人矣春初歸自錢塘遂獲識經仲於齋館信數公之知人交道之不朽一年之間凡三相會從容談笑者蓋十許日而詩筒之循環來往曾未嘗輟而僕之心猶以不得朝夕見經仲爲恨也一日經仲來訪席未定乃謂僕曰吾將歸鄉明年不復來此矣僕念經仲之賢交遊中所未有顧世方擾攘會合無期臨風語離殆不勝依黯因誦老杜人生足別離之句作五絕以送之·其二
作者：吳芾
朝代：宋

明日離樽難重傾，且停征馭話交情。
知心自古不易得，况是途窮頼友生。
括蒼胡經仲以經術授吾鄉子弟僕頃過錢塘得吾兄永言多益及友人孟世功書未嘗不以得交經仲爲言且以其往還詩什相示已决知經仲非塵埃中人矣春初歸自錢塘遂獲識經仲於齋館信數公之知人交道之不朽一年之間凡三相會從容談笑者蓋十許日而詩筒之循環來往曾未嘗輟而僕之心猶以不得朝夕見經仲爲恨也一日經仲來訪席未定乃謂僕曰吾將歸鄉明年不復來此矣僕念經仲之賢交遊中所未有顧世方擾攘會合無期臨風語離殆不勝依黯因誦老杜人生足別離之句作五絕以送之·其五
作者：吳芾
朝代：宋

吾儕生長太平時，不謂年來逢亂離。
此別要煩君自重，相期重築太平基。
括蒼胡經仲以經術授吾鄉子弟僕頃過錢塘得吾兄永言多益及友人孟世功書未嘗不以得交經仲爲言且以其往還詩什相示已决知經仲非塵埃中人矣春初歸自錢塘遂獲識經仲於齋館信數公之知人交道之不朽一年之間凡三相會從容談笑者蓋十許日而詩筒之循環來往曾未嘗輟而僕之心猶以不得朝夕見經仲爲恨也一日經仲來訪席未定乃謂僕曰吾將歸鄉明年不復來此矣僕念經仲之賢交遊中所未有顧世方擾攘會合無期臨風語離殆不勝依黯因誦老杜人生足別離之句作五絕以送之·其四
作者：吳芾
朝代：宋

窮冬萬木凍欲折，獨有松篁抱高節。
貧交無可效殷勤，持此與君聊贈別。
括蒼陳與叟携所撰春秋義例見過書於卷後
作者：吳芾
朝代：宋

獨抱麟經三十年，發揮褒貶勒成編。
休嗟當世知音少，自有遺書後代傳。
挈累來當塗聞已入境感懷有作二首·其一
作者：吳芾
朝代：宋

鷗鷺相疏雁鶩親，簿書叢裏度光陰。
塵埃已覺胸中滿，霜雪還從鬢上侵。
盡室修途方在念，連宵苦雨若爲心。
明朝儻得成團聚，有酒從教取次斟。
挈累來當塗聞已入境感懷有作二首·其二
作者：吳芾
朝代：宋

方與晴窗愛日親，若爲天又作重陰。
年來已是憂思過，老去那堪疾病侵。
默數七旬寧幾日，更添一歲愈驚心。
喜聞已辦周身具，對酒何妨且滿斟。
挽五兄知府二首·其一
作者：吳芾
朝代：宋

平生臭味最相投，方喜同時得退休。
正欲從容陪杖屨，從茲蕭散老林丘。
高標豈料成千古，遺愛空嗟滿一州。
兄弟凋零復無繼，故山誰與我同遊。
挽五兄知府二首·其二
作者：吳芾
朝代：宋

三吳意氣各翩翩，尚憶俱遊太學年。
伯氏久驚歸厚夜，吾兄遠復掩新阡。
自憐門戶今衰矣，回想音容祇泫然。
猶幸諸兒渾競爽，他時當不負家傳。
挽何內翰二首·其一
作者：吳芾
朝代：宋

場屋聲名四海知，十年平步上丹墀。
伏蒲議論高千古，視草文章妙一時。
雅望自應登輔弼，壯圖仍欲濟艱危。
誰知竟負經綸志，空使人懷殄瘁悲。
挽何內翰二首·其二
作者：吳芾
朝代：宋

老去交遊半淺深，高山流水獨知音。
分携苦未經寒暑，轉盼那知隔古今。
聯事尚懷時把酒，同朝猶記共論心。
無因執紼西山路，空對東風淚滿襟。
挽吳尚書三首·其一
作者：吳芾
朝代：宋

奇才從古少，厚德獨公全。
克己强爲善，虛心樂薦賢。
立朝忠貫日，謀國力回天。
閲世雖多故，胸中固湛然。
挽吳尚書三首·其三
作者：吳芾
朝代：宋

公守東陽郡，於今已十年。
人猶誦遺愛，政不愧前賢。
清議當時重，休聲後代傳。
我來叨郡佐，悵望隔重泉。
挽吳尚書三首·其二
作者：吳芾
朝代：宋

晚歲登臺省，頻年侍殿墀。
從容如素宦，卓犖冠明時。
人冀終圖任，天胡不憗遺。
流芳知未艾，家有寧馨兒。
挽周季卿
作者：吳芾
朝代：宋

一時推曠達，末俗少如公。
自得高人趣，居多長者風。
生涯書卷裏，世事酒杯中。
瞑目應無憾，傳家有阿戎。
挽周希舜二首·其一
作者：吳芾
朝代：宋

末俗事浮競，夫君志不移。
至誠閭里化，純孝冕旒知。
恬養方安命，騫騰未濟時。
一朝埋玉樹，空使萬人悲。
挽周希舜二首·其二
作者：吳芾
朝代：宋

傾蓋如前日，分携忽累年。
我方來舊治，公已闢新阡。
宿草荒三徑，寒雲慘一川。
善人無復見，回首已茫然。
挽姚君二首·其一
作者：吳芾
朝代：宋

處世心無愧，持身德有常。
施恩周里閈，植福遍僧坊。
入戶書盈室，開樽客滿堂。
清芬傳後葉，看取桂枝芳。
挽姚君二首·其二
作者：吳芾
朝代：宋

晚得田園趣，平居樂有餘。
好賢聞善道，奉佛契真如。
往事歌謠在，浮生夢幻虛。
我慚居堊室，無路挽靈車。
挽孟仲安二首·其一
作者：吳芾
朝代：宋

琴劔縱橫迹已陳，凜然英氣尚如存。
向來忠義全鄉社，老去詩書付子孫。
正好林泉窮勝事，那知風月負清樽。
他年陰德留餘慶，會見簪紳萃一門。
挽孟仲安二首·其二
作者：吳芾
朝代：宋

義薄雲天氣吐虹，平生心事許誰同。
從容破賊無遺策，清白傳家有祖風。
共意騫騰千里外，誰知蕭瑟九原中。
百年已矣餘芳在，庭下行看發桂叢。
挽季行可
作者：吳芾
朝代：宋

當年闕下久棲遲，故里歸來萬事非。
訪舊幾人成鬼錄，傷君未老棄親闈。
開樽尚想延賓醉，發廩猶思賑歲饑。
積慶流芳知未艾，會看門戶日光輝。
挽席夫人二首·其一
作者：吳芾
朝代：宋

持身禮法動無違，四德如君古亦稀。
大國增封光典冊，長年獻壽擁庭闈。
俄驚蒿里飛丹旐，尚想萱堂玩綵衣。
竊意生前猶有恨，沙堤不及見公歸。
挽席夫人二首·其二
作者：吳芾
朝代：宋

猗歟陶母世稱賢，生子還持輔佐權。
政府舊曾迎象服，成都重見擁戎旃。
佳城閉處千車集，華屋生來五福全。
終始衰榮今已矣，空餘陳迹載青編。
挽徐子固
作者：吳芾
朝代：宋

相逢一笑記臨安，倒指今逾二十年。
別後每思論舊事，朝來忽報啟新阡。
蒞官凜凜風猶在，居里恂恂譽更傳。
遥想武陵溪上路，送車千兩一潸然。
挽應偉節尊人
作者：吳芾
朝代：宋

歸來閭里問高年，此日惟公五福全。
三世儒科身及見，四經鄉飲衆推先。
安時不恨青衫晚，適意還欣綵服鮮。
終始哀榮無可憾，想應含笑入黄泉。
挽朱樞言
作者：吳芾
朝代：宋

持心常近厚，遇事不辭難。
早歲曾攀桂，中年更握蘭。
盛名馳海內，素望聳朝端。
尚有清芬在，流光永後觀。
挽李季文二首·其一
作者：吳芾
朝代：宋

世趨捷徑蹈危機，公獨安恬度歲時。
但見謙謙卑自牧，不爲赫赫急人知。
政成名已聞丹扆，官滿身將上赤墀。
豈料一朝成奄忽，空傳南國去思碑。
挽李季文二首·其二
作者：吳芾
朝代：宋

吳郡爲僚記少時，別來光景迅如飛。
江頭我始懷章去，嶺外君纔解組歸。
正望故人時見過，迴思往事遽成非。
死生契濶無窮恨，極目高原淚滿衣。
挽林紹伊二首·其一
作者：吳芾
朝代：宋

早負經綸志，居然欲起家。
持身惟孝友，告后盡忠嘉。
位望隆青瑣，文章在白麻。
忍聞埋玉樹，四海共驚嗟。
挽林紹伊二首·其二
作者：吳芾
朝代：宋

三朝褒舊德，一代仰名儒。
晚歲持荷橐，頻年剖竹符。
共期調鼎鼐，豈謂老江湖。
身後知無憾，傳家有鳳雛。
挽梁尚書二首·其一
作者：吳芾
朝代：宋

早歲膺宸眷，回翔老禁塗。
三持周版籍，九佩漢銅符。
度量包千頃，聲名滿八區。
誰知成奄忽，陳迹付龜趺。
挽梁尚書二首·其二
作者：吳芾
朝代：宋

身在名卿數，人懷長者風。
愛民餘善政，富國著休功。
敭歷周中外，哀榮極始終。
芝蘭方競秀，流慶看無窮。
挽樓樞密二首·其一
作者：吳芾
朝代：宋

耆舊凋零久，惟公作世程。
險夷全一節，終始保榮名。
二府勳庸著，三州政績成。
十連方倚重，何遽掩佳城。
挽樓樞密二首·其二
作者：吳芾
朝代：宋

憶昔登龍日，從容接勝遊。
軒窗臨綠野，尊俎俯清流。
尚欲榮花塢，那知負釣舟。
新阡何處是，極目暮雲愁。
挽湯丞相三首·其一
作者：吳芾
朝代：宋

平步青雲上，逢辰亦盛哉。
十年登兩地，四見入中台。
獨擅調元手，咸推濟世才。
如何天不憗，一夕泰山頹。
挽湯丞相三首·其三
作者：吳芾
朝代：宋

吳郡爲僚日，如公最妙齡。
衆尋歸鬼錄，獨出佐王庭。
道喪思人物，公存尚典刑。
傷哉今亦逝，唯我老零丁。
挽湯丞相三首·其二
作者：吳芾
朝代：宋

游刃有餘地，孤忠不愧天。
兩朝資弼亮，四海頼陶甄。
身後浮言洶，生前素履全。
他時公論定，史筆看流傳。
挽王之先
作者：吳芾
朝代：宋

壯志凌雲氣吐虹，才華高出輩流中。
讀書不負建樓意，好客尚賒投轄風。
鶚薦共期登虎榜，鷁飛無復到蟾宮。
春來池館渾如舊，夢覺黄粱事已空。
挽程朝議二首·其一
作者：吳芾
朝代：宋

兵革連年苦亂離，江東耆舊日衰微。
身兼五福如公少，眼見重孫自古稀。
未厭案頭翻貝葉，方榮堂上戲斑衣。
東風忽破南柯夢，回首音容涕淚揮。
挽程朝議二首·其二
作者：吳芾
朝代：宋

憶昔安輿到郡時，使君歡迓鎮江湄。
萬人踴躍瞻耆艾，千里歌謠美孝慈。
盛德所鍾門閥在，平生無愧鬼神知。
佳城一閉成千古，徒有陰風拂繐幃。
挽翟伯壽二首·其一
作者：吳芾
朝代：宋

高情爽氣薄雲天，灑落真如晉七賢。
筆下蟲魚元自得，胸中丘壑更依然。
風流已足追千載，壽考胡爲不百年。
人物此時誰得似，祇應餘慶尚流傳。
挽翟伯壽二首·其二
作者：吳芾
朝代：宋

少日爲僚古樂成，一時共喜得豪英。
盍簪便有功名志，傾蓋曾無世俗情。
回想舊遊如昨夢，頓成塵跡負平生。
故人倒指彫零盡，矯首佳城淚欲傾。
挽胡經仲二首·其一
作者：吳芾
朝代：宋

千載微言絕，夫君妙獨傳。
鈎深探閫奧，養浩塞天淵。
憂世心雖切，歸田志頗堅。
斯文今已矣，空復誦遺編。
挽胡經仲二首·其二
作者：吳芾
朝代：宋

相距一百里，相從四十年。
話言窮理窟，酬唱足詩篇。
我始歸三徑，公胡掩九泉。
無由論舊事，尚擬誌新阡。
挽范丞相五首·其一
作者：吳芾
朝代：宋

蚤歲登三事，皇朝第一人。
聲名塞寰宇，功業在生民。
千載風雲會，三朝柱石臣。
堂堂無復見，空憶吐車茵。
挽范丞相五首·其三
作者：吳芾
朝代：宋

貴處人臣極，居忘相位尊。
朝廷名德重，前輩典刑存。
方喜生同世，俄驚弔在門。
百年知己恨，寂寞向誰論。
挽范丞相五首·其二
作者：吳芾
朝代：宋

伊昔宣和際，公來射策初。
獨陳天下事，不負古人書。
宣室方前席，蒼生欲奠居。
黑頭成奄忽，天意果何如。
挽范丞相五首·其五
作者：吳芾
朝代：宋

長計公生日，年年獻壽詩。
祇今良月近，遽作九泉悲。
世事真難料，人生信有涯。
西風吹畫翣，心折淚空垂。
挽范丞相五首·其四
作者：吳芾
朝代：宋

七十方强半，天胡不憗遺。
致身雖宰輔，遭世已艱危。
計策安宗社，勳庸載鼎彝。
國讎猶未滅，豈料哲人萎。
挽袁正言
作者：吳芾
朝代：宋

言路同遊記昔年，英風凜凜共推賢。
從容峩豸霜臺上，感慨嬰鱗黼扆前。
持橐自應登禁闥，乘軺聊復向江壖。
一朝豈料成千古，空有清規後代傳。
挽謝次安二首·其一
作者：吳芾
朝代：宋

耆舊今無幾，鄉閭素所依。
官登五馬貴，年及七旬稀。
一旦成長往，九原誰與歸。
寒風吹畫翣，回首淚空揮。
挽謝次安二首·其二
作者：吳芾
朝代：宋

場屋聲名久，簪紳譽望優。
心雖馳北闕，化止被南州。
緬想生無憾，猶憐志未酬。
庭階有蘭玉，身後復何憂。
挽鄭武子
作者：吳芾
朝代：宋

中原耆舊久彫零，頼有夫君尚典刑。
持節有心吞朔騎，請纓無路報朝廷。
壯圖落落嗟難合，末俗紛紛笑獨醒。
坐蛻已超塵世去，空餘遺像在丹青。
挽錢省幹
作者：吳芾
朝代：宋

高義由來擅月評，壯年銳志立功名。
助平逆黨謀先定，謾駡兇酋色不驚。
赤幘蹉跎憐晚景，青雲騰蹋負平生。
祇應餘慶鍾蘭玉，桂籍傳芳奕世榮。
挽陳兖仲
作者：吳芾
朝代：宋

慷慨平羣盜，能爲衆所難。
身雖淹武弁，志不負儒冠。
義概千鈞重，心田萬頃寬。
故山方適意，清夢忽驚殘。
挽陳巡檢
作者：吳芾
朝代：宋

夫君端是一時豪，排難捐軀不憚勞。
忠義自能全里社，姓名那肯辱銓曹。
一生倜儻心常逸，五世團欒壽更高。
瞑目定知無可憾，九原風樹漫悲號。
挽鹿國强二首·其一
作者：吳芾
朝代：宋

藉甚鳴場屋，居然好弟兄。
桂林同擢秀，梓里頓增榮。
泮水清規在，家山雅趣成。
投簪方自適，何處掩佳城。
挽鹿國强二首·其二
作者：吳芾
朝代：宋

仕宦吾鄉少，咸尊魯一儒。
名雖登上第，身不到亨衢。
耆舊今垂盡，游從孰與俱。
百年如夢幻，回首但驚呼。
捉月臺
作者：吳芾
朝代：宋

謫仙捉月古今傳，我訪遺蹤似未然。
山下濁流長混混，夜深安得水中天。
掃墳東山感舊示十五姪
作者：吳芾
朝代：宋

四十年前此讀書，與君俱欲上亨衢。
君雖未達心猶壯，我已衰頹作老夫。
敗屋有感
作者：吳芾
朝代：宋

甲第巍然數百間，一朝人去頓摧殘。
寄言行客休興歎，但積陰功後代看。
新創太平樓未及落成而去漫留一絕
作者：吳芾
朝代：宋

登臨祇待此樓成，要與邦人樂太平。
甫及樓成余已去，匆匆一眺但凝情。
早行五首·其一
作者：吳芾
朝代：宋

畏暑凌晨更疾驅，疏星影裏度籃輿。
忽驚道上人如堵，知是田家出趁墟。
早行五首·其三
作者：吳芾
朝代：宋

長塗終日困炎蒸，破曉扶衰强趁程。
好是籃輿橋上過，一鈎斜月水中明。
早行五首·其二
作者：吳芾
朝代：宋

此地惟多古樹林，路傍處處足清陰。
行人九夏熱如火，到此清風忽滿襟。
早行五首·其五
作者：吳芾
朝代：宋

我無政術强爲官，所至將迎每厚顔。
何事深村赤脚婦，亦聞鉦鼓出籬間。
早行五首·其四
作者：吳芾
朝代：宋

跋涉州塗僅八旬，今朝纔得次安仁。
更須五日爲行客，方得開藩見吏民。
昔杯渡禪師自西域開山隠靜止携五葉松來歲月既遠余求此山中之松已化爲烏有矣護國遠老知余此意遍搜之天台山中得於玉霄峰下移以見餉遂爲林下之光因詩以謝之
作者：吳芾
朝代：宋

杯渡移從西域來，一枝五葉翠成堆。
謝師致此爲吾壽，使向湖山深處栽。
春盡同諸公遊紫巖各賦六言
作者：吳芾
朝代：宋

一徑草深迷路，萬點花飛到天。
明日定知春去，祇今便是殘年。
春閲偶成三首·其一
作者：吳芾
朝代：宋

曉驅千騎出郊坰，極目江天萬里晴。
風入鼓鼙聲益壯，日烘旗幟色增明。
安邊雖是難忘戰，和衆由來在戢兵。
但願從今烽燧息，早歸林下看昇平。
春閲偶成三首·其三
作者：吳芾
朝代：宋

肩摩袂屬擁如山，夾道爭看大閲還。
無限兒童齊拍手，幾多父老盡酡顔。
八方共樂青春好，我亦常欣白晝閑。
無奈老來歸念重，夢魂夜夜繞鄉關。
春閲偶成三首·其二
作者：吳芾
朝代：宋

大閲歸來日未西，柳絲摇曳草萋迷。
桑開蟬翼枝方綠，麥露蝦鬚穗半齊。
池面新荷爭出水，道傍飛燕競銜泥。
風光撩我歸心動，猶喜初無杜宇啼。
春雨不止魯漕有二詩因次韵·其一
作者：吳芾
朝代：宋

青春能幾何，况已過寒食。
此時對東風，一日亦可惜。
正好倒清尊，呼婦戛鳴瑟。
胡不少自寬，兀坐有憂色。
一春雨已多，連日風更力。
安得補天漏，坐待江月白。
春雨不止魯漕有二詩因次韵·其二
作者：吳芾
朝代：宋

春日固喜雨，雨多亦可已。
若爲尚霶𩃱，連月煙浪裏。
江湖更瀰漫，不見蒲與葦。
有時漏日光，烘雲薄如紙。
欲晴又復陰，何以慰田里。
鬰鬰不能舒，一坐四五起。
是日大雪際晚復晴月色輝映尤爲可喜偶成數句
作者：吳芾
朝代：宋

滿城着地折紅蓮，天使今宵樂事全。
已是雪中千里白，更兼月色十分圓。
胡爲佳客猶辭醉，正恐明年未必然。
我欲乞身歸去也，懸知此酒是離筵。
晚晴三首·其一
作者：吳芾
朝代：宋

洗盡妖氛喜乍晴，風生萬馬四蹄輕。
天時人事俱相契，敢有纖兒更弄兵。
晚晴三首·其三
作者：吳芾
朝代：宋

三分春色二分過，那更連宵風雨多。
試向園中問消息，不知還尚有花麽。
晚晴三首·其二
作者：吳芾
朝代：宋

時巡中外已歡呼，那值天晴喜浴鳬。
路上捷音良可慶，王師所至若摧枯。
暮春感懷·其一
作者：吳芾
朝代：宋

寰區殊未定，懷抱幾時寬。
倦馬驅馳苦，窮猿叫嘯酸。
烟深春草碧，日薄暮雲寒。
豈料滄波上，經年駐玉鑾。
暮春感懷·其三
作者：吳芾
朝代：宋

途窮朝絕爨，世亂夜忘眠。
遁跡幾無地，全生頼有天。
江山春滿眼，豺虎日駢肩。
萬事愁歌裏，看花淚迸泉。
暮春感懷·其二
作者：吳芾
朝代：宋

是處兵戈滿，誰言宇宙寬。
戰聲驚膽破，春色入心酸。
北狩江天遠，東巡海氣寒。
野人元任運，愁夢亦隨鑾。
暮春感懷·其四
作者：吳芾
朝代：宋

憶昔平居日，春來足醉眠。
黄鸝鳴綠樹，白鳥印青天。
片片花經眼，垂垂柳拂肩。
誰知遭喪亂，空負酒如泉。
曾元伯以余七十用韵見慶復和之
作者：吳芾
朝代：宋

迂疏如我世間稀，自笑於時百不宜。
但欲平生無鬼責，豈期長命有天知。
七旬雖慰白司馬，三黜空慚柳士師。
多謝君詩遠相慶，一披頓解老人頤。
會使帥郭侯燕於采石
作者：吳芾
朝代：宋

高牙大纛拂層雲，樽酒相逢楚水濱。
千里江山俱入眼，一天風月解留人。
橫吹玉笛漁船晚，醉擁金釵綺席春。
此地謫仙歸去後，誰知今日興尤新。
會賈守邀許倅有感·其一
作者：吳芾
朝代：宋

當年婺女三人別，今日姑溪一席同。
老去光陰能有幾，相逢莫放酒杯空。
會賈守邀許倅有感·其二
作者：吳芾
朝代：宋

宿霧濃雲撥不開，更傾驟雨下天來。
天公也喜人歡聚，故遣斜陽送一杯。
月下獨酌有懷梁丈因和前韵以寄且約爲明夜之集
作者：吳芾
朝代：宋

晚來清蹕駐旌麾，月色分明徹四圍。
對景已欣羣動息，仰天還覺衆星稀。
如今路入中原去，看即春從上苑歸。
况是昇平時節近，一尊相屬且忘機。
月巖
作者：吳芾
朝代：宋

半輪斜月掛巖邊，見者多應歎未圓。
圓極會如鈎樣曲，何如此月鎮嬋娟。
月沼
作者：吳芾
朝代：宋

大道從來惡滿盈，脫身便欲老巖扃。
杜門漸解埋光意，積水姑爲半月形。
有感
作者：吳芾
朝代：宋

自度吾生不久長，老懷猶自愛風光。
春來扶杖觀花急，夏到穿林看筍忙。
無限故人成鬼錄，幾多逐客寓他鄉。
我今幸得身無事，剩向湖邊醉幾場。
有感
作者：吳芾
朝代：宋

陰陽失調燮，歲事成大饑。
我聞江湖間，細民競流離。
療饑已無食，卒歲還無衣。
民窮聚爲盜，自古誠有之。
不謂嚴冬日，宛如暮春時。
里閭疫癘起，災迍逮嬰兒。
今已歲殘臘，不見雪片飛。
中夜不能寐，念此方涕洟。
上天復赫怒，雷聲震四維。
驟雨相繼作，奔電仍交馳。
連夕不能止，遠近俱憂疑。
我心更驚愕，倍畏天之威。
炷香拜庭下，再三爲民祈。
願天正時令，順行無逆施。
反雷變作雪，盈尺以爲期。
庶幾宇宙內，物物各得宜。
有感十首·其一
作者：吳芾
朝代：宋

當年舊跡已塵埃，曉日猶疑講殿開。
涕淚不知黄屋處，傷心時有北人回。
有感十首·其一〇
作者：吳芾
朝代：宋

宮院深深今是非，可無三戶報秦期。
直應更作包胥泣，未抵含冤屈宋詞。
有感十首·其七
作者：吳芾
朝代：宋

雪壓穹廬風怒號，紛然羊馬雜腥臊。
遥知玉座無餘地，歎息功臣甲第高。
有感十首·其三
作者：吳芾
朝代：宋

洛邑塵氛暗不開，百年宮殿總成灰。
柏城晝日風蕭瑟，不見朝陵敕使來。
有感十首·其九
作者：吳芾
朝代：宋

漠漠黄雲塞草低，南人空說翠輿歸。
孤臣淚盡仍嘗膽，白首江湖雁北飛。
有感十首·其二
作者：吳芾
朝代：宋

延福池臺荆棘深，上皇無復更登臨。
寂寥崇觀當年事，愁絕關河萬里心。
有感十首·其五
作者：吳芾
朝代：宋

草芥蕭然十閣珍，車中妝具不時新。
留犁服匿誰供給，臺閣悠悠食肉人。
有感十首·其八
作者：吳芾
朝代：宋

河山關塞一萬里，文武衣冠二百年。
四海蕭條宮殿去，無人解道取幽燕。
有感十首·其六
作者：吳芾
朝代：宋

蜀錦機中瑞鶻盤，宮袍歲歲給千官。
朱門次第皆輕暖，御所空悲易水寒。
有感十首·其四
作者：吳芾
朝代：宋

塞曲咿嗚催斷腸，氊車轣轆載啼妝。
漢家近屬三千客，性命如絲寄虎狼。
未臘已見四白偶得數語呈子壽且述挽留之意
作者：吳芾
朝代：宋

人言三白兆豐年，四白欣逢向臘前。
細糝蘆花初着地，亂飄柳絮忽漫天。
雅宜領客登臺上，正欲開尊向酒邊。
樂歲幸君同賦詠，若爲歸棹遽翩然。
朱世同喜雪中得酒出佳篇相謝用韵奉酬
作者：吳芾
朝代：宋

吾子一布衣，抱道仍懷德。
人雖仰其高，耐寒如松柏。
亦復誚其介，忍窮如鐵石。
欲耕且無田，欲住且無宅。
借人茅舍居，破漏無遮冪。
兀坐懶掃除，凝塵常滿席。
文章老更成，初不事雕刻。
間爲場屋遊，往往遭棄擲。
進取既不諧，資身又無策。
斆學三十年，嘗作離鄉客。
亦豈無六親，爲親成間隔。
亦欲求知音，無奈俗眼白。
不知何所負，半生罹此厄。
空讀萬卷書，不得稽古力。
昨朝起開門，雪深平地尺。
極目望四郊，萬里如一色。
窮人盡皺眉，共畏寒威逼。
亦大不能堪，君獨無戚戚。
危然書窗下，哦詩度朝夕。
我送一壺酒，酒面蛆浮碧。
但可澆愁腸，豈足資歡適。
君乃走長篇，再三敘感激。
筆下有如君，足爲人楷式。
勿謂道難行，自古有通塞。
時來會見上通津，莫憂計拙無衣食。
李倉子長按行偶成四韵奉呈·其一
作者：吳芾
朝代：宋

强把州麾楚水東，星軺臨按偶相逢。
平居已是同閭里，歲晚還來託部封。
千里江山多契闊，一樽風月且從容。
我將投紱林泉去，拭目公歸侍九重。
李倉子長按行偶成四韵奉呈·其二
作者：吳芾
朝代：宋

長年蹤迹歎西東，此地那知得會逢。
老去我將歸梓里，時來君合拜芝封。
故交零落添新冢，晚景衰頹減舊容。
今日尊前休惜醉，回頭千里暮山重。
李子儀喜津改秩作詩相慶因次韵·其一
作者：吳芾
朝代：宋

懶復從人問里評，縱今得譽亦虛聲。
有兒第使傳儒業，改秩何期冒寵榮。
敢望芝蘭如謝氏，但親松菊學淵明。
煩君慰藉來佳句，讀罷欣然酒一傾。
李子儀喜津改秩作詩相慶因次韵·其二
作者：吳芾
朝代：宋

有屋依山復面湖，幽棲試問有誰如。
門前更種千竿竹，堂上還堆萬卷書。
每恨暮年方卜築，豈知今日得安居。
鯉庭况有新桃李，莫惜時來長者車。
東樓落成二絕·其一
作者：吳芾
朝代：宋

荒郡城樓久已傾，我來聊復爲經營。
南樓已是增雄觀，今日東樓又落成。
東樓落成二絕·其二
作者：吳芾
朝代：宋

人道樓前礙甕城，無多山色到簷楹。
那知皂蓋行春日，却與春風最有情。
東湖觀荷有感·其一
作者：吳芾
朝代：宋

自有東湖知幾年，荷花今日尚依然。
堪嗟世事時時改，祇有荷花歲歲妍。
東湖觀荷有感·其二
作者：吳芾
朝代：宋

雙頭並蒂出天然，呈瑞懸知好事連。
果得故人來對飲，何妨一笑到金蓮。
松嶺
作者：吳芾
朝代：宋

君愛山間十八公，儼然風操出樊籠。
四時已占青青色，更有松黄勝萬紅。
桂堂
作者：吳芾
朝代：宋

長恨年年月窟秋，無人共拍酒船浮。
君家雙桂開時節，我欲從君載酒遊。
桃花菊·其一
作者：吳芾
朝代：宋

秋來不謂見春華，疑與春風是一家。
已向枝頭開菊蕊，更來菊上作桃花。
桃花菊·其二
作者：吳芾
朝代：宋

名園看盡好花枝，黄菊施朱獨未窺。
應是天憐秋寂寞，故分春色到東籬。
梅亭蓋舊太守徐公禋所作傳者謂公得庾嶺梅移種於此故創斯亭余來相距未六十年曩日之梅已無復有感時追往因取野梅環植之仍賦二絕·其一
作者：吳芾
朝代：宋

已無庾嶺舊時梅，但見梅亭向水開。
遐想風流猶彷彿，更將梅繞四簷栽。
梅亭蓋舊太守徐公禋所作傳者謂公得庾嶺梅移種於此故創斯亭余來相距未六十年曩日之梅已無復有感時追往因取野梅環植之仍賦二絕·其二
作者：吳芾
朝代：宋

種梅我始效徐公，已覺幽香鼻觀通。
寄語後人無剪伐，要令凋郡識春風。
梅怨·其一
作者：吳芾
朝代：宋

幾年不見主人歸，及見開時又別離。
若也有花無分賞，何如休種滿園池。
梅怨·其二
作者：吳芾
朝代：宋

我與梅花素有期，故應花怨我輕離。
巡簷索笑寧無日，少待歸來酒作池。
梅花下聞角聲
作者：吳芾
朝代：宋

兀坐江城厭寂寥，喜逢春色上梅梢。
寄言畫角休吹遍，留與鈴齋作淡交。
梅花下飲茶又成二絕·其一
作者：吳芾
朝代：宋

昨日花前酒太過，今朝怕見近流霞。
不應辜負花枝去，且嗅清香倍飲茶。
梅花下飲茶又成二絕·其二
作者：吳芾
朝代：宋

强拈茶碗對梅花，應是花神笑我多。
更取香醪拚一醉，不禁風味惱人何。
梅莊主人袖詩見過累日欲得次韵以汩汩無暇且和一絕
作者：吳芾
朝代：宋

偶驅小隊踏蒼苔，無數梅花照眼開。
更有高人同勝賞，此行端是不虛來。
機簡堂余里人也在方外三十年未識其面乾道己丑余帥豫章乃自圓通來謁與之款語連日忘疲不謂末法中有此龍象且喜余里之有人因其歸作詩以送之
作者：吳芾
朝代：宋

我家石井旁，山水非不奇。
所恨過從少，無與同襟期。
獨幸里巷間，高僧有二機。
大機傳祖印，海內聲名馳。
晚歸結草庵，杜門人莫窺。
嗟哉已物化，不見三十朞。
我爲銘其塔，世猶仰清規。
小機真龍象，方爲人天師。
宴坐一禪榻，天花零亂飛。
聞名亦二紀，頗愧會面稀。
忽自廬阜來，訪我江之湄。
共說無生話，不覺日晷移。
顧我麋鹿姿，久欲脫馽羈。
來日寧有幾，擾擾將何爲。
一點退閑心，不謂師已知。
祇俟及新歲，上章力丐歸。
師儻還故里，願言款柴扉。
我雖無長物，亦有筇一枝。
正欲穿林壑，相與窮幽微。
庶幾進此道，盡洗平生非。
機簡堂自隠靜歸爲萬年主人訪余林下相與道舊因以述懷
作者：吳芾
朝代：宋

吾鄉本仙窟，石井尤奇特。
民物生其間，古來蓋千億。
惟師與我家，所居共阡陌。
少小初無殊，長乃分儒釋。
術業雖不同，於道俱有得。
師爲方外遊，聲價已籍籍。
象教久衰微，頼師振業席。
爐鞴與鉗鎚，信有彌天力。
果續佛慧命，作大善知識。
我雖登禁涂，無功亦無德。
但有憂國心，徒勞竟何益。
掛冠歸林下，面亦無慚色。
知心獨有師，相視笑莫逆。
每思共談玄，傾倒此胸臆。
江浙遥相望，恨不生羽翼。
昨朝忽惠然，得得訪泉石。
一見雙眼明，歡喜幾折屐。
第念我與師，彼此頭顱白。
世路方艱難，老去合休息。
師既歸故鄉，不應復他適。
願言却世緣，來伴我幽寂。
相看成二老，永爲閭里式。
權郡許丈餞別於蛾眉亭悵然有作
作者：吳芾
朝代：宋

此邦是處見蛾眉，獨有斯亭見處奇。
對此已添離別恨，可堪更值夕陽時。
次韵沈漕使寄和碧雲亭之作
作者：吳芾
朝代：宋

衰年厭塵勞，久念作浄觀。
奉祠還故山，閲歲更過半。
草草結茅廬，雖無輪與奐。
水作綠羅衣，山爲青玉案。
自足了餘生，豈謂浮名絆。
牽從江上來，去國同王粲。
既與猿鶴疏，還驚鷗鷺散。
公餘坐危亭，四顧雲影亂。
新詩忽鼎來，累日飽吟玩。
洗我胸中塵，宛如覩清盼。
信知隠侯家，句法有成算。
方今苦乏材，當饋屢興歎。
如公人物英，寧久從遠宦。
會見御追風，起自長淮畔。
次韵沈漕寄和題碧雲亭之作
作者：吳芾
朝代：宋

昔日危亭迹已陳，我來聊試運風斤。
斷垣無復生青草，舊觀依然聳碧雲。
千里江山簷下見，一天星斗坐中分。
他時有客來登覽，應記當年老使君。
歸來到紅梅下有感
作者：吳芾
朝代：宋

惜花端擬醉花時，不謂花開失素期。
去日橫枝纔蓓蕾，歸來滿樹已離披。
雖知勝賞輸同舍，尚愛餘芳繞曲池。
花亦念予情不淺，更留殘萼索題詩。
歸自郡中道上口占
作者：吳芾
朝代：宋

禾黍離離壓道旁，蹇馿歸去晚風凉。
揚鞭西指吾廬近，想見新醅已可嘗。
水調歌頭
作者：吳芾
朝代：宋

九月二十六，公相紀生辰。橙黃橘綠時候，天氣暖於春。奎畫有堂輝煥，中著臺星一點，長伴壽星明。袞袞有家慶，未羨古徐卿。謝元樞，營綠野，避洪名。六年裁剸國事，曾費幾精神。歇了傅巖霖雨，閒了孤舟野渡，旒冕合知心。吾道苟尊尚，元不在蒲輪。
江月臺
作者：吳芾
朝代：宋

秋來江月十分明，臺上凉生氣倍清。
正好醉吟時自適，若爲衰病日相縈。
苦無佳况人空老，數盡殘更夢不成。
料想賓僚應笑我，鬢絲如此尚含情。
江朝宗許重陽見過候終日竟不聞車音使人悵然因成拙句以誚之
作者：吳芾
朝代：宋

故人平日號推誠，然諾應當作世程。
已是賞花頻爽約，若爲把菊又渝盟。
詩成本擬君相和，酒熟當憐我獨傾。
惆悵死生猶未隔，如今先已見交情。
江行阻風
作者：吳芾
朝代：宋

我生走四方，足迹亦幾遍。
初未識江行，每起浮家羨。
一從登此舟，舉室盡欣忭。
既得捨車徒，且免入郵傳。
高枕卧短篷，頓忘行役倦。
始謂旬日間，便可朝行殿。
縱未許歸田，行止亦可判。
那知事好乖，一夜狂風轉。
怒號動地來，波濤立江面。
如屋復如山，拍天仍拍岸。
三日不能休，雲容更千變。
始疑江神驕，出與風伯戰。
擁起千里潮，散作雪飛濺。
跬步莫能前，有纜莫能牽。
又疑慢爾神，至此獲深譴。
亦自料平生，忠信粗表見。
神既依人行，豈不略爲援。
若謂神無私，應物當普現。
胡爲泝流船，却乃去如箭。
而我獨滯留，艤棹長江畔。
終日困飄颻，使我頭目眩。
試取蘋藻羞，更效潢汙薦。
再拜祝天公，冀爲開方便。
莫分往與來，莫問貴與賤。
風靜波亦平，一一如所願。
庶幾舟中人，彼此兩無怨。
池上近作假山引水穿石撒珠其上亦有可觀因成拙句
作者：吳芾
朝代：宋

終日塵勞困簿書，無因歸泛小西湖。
且來池上看堆翠，更向峯前認撒珠。
觸石有雲時點綴，隨風無雨自霑濡。
老夫行矣休官去，留與邦人作畫圖。
泛舟歸自郡中舟中偶成·其一
作者：吳芾
朝代：宋

寒流清更淺，短棹去仍來。
山色侵書帙，波光映酒杯。
龜魚應舊識，鷗鷺莫相猜。
全勝山陰路，空船載月回。
泛舟歸自郡中舟中偶成·其二
作者：吳芾
朝代：宋

薄日烘雲影，輕風濺浪花。
數峯排絕岸，一雁落平沙。
冉冉寒生袖，悠悠夢到家。
前村誰有酒，試遣小童賒。
洪崖
作者：吳芾
朝代：宋

張老升仙不記年，石崖遺跡尚流傳。
心期默契真如見，何必追隨與拍肩。
洪景伯行縣以不得相見寄詩道意因和其韵
作者：吳芾
朝代：宋

準擬君行縣，相隨入醉鄉。
何知旋旆速，空負倚樓望。
室邇嗟人遠，愁多覺夜長。
後亭梅正發，誰共賞寒香。
海棠
作者：吳芾
朝代：宋

靚妝濃艷雨濛茸，高下池臺細細風。
却恨韶華偏蜀土，更無顔色似川紅。
尋芳只恐三春暮，把酒欣逢一笑同。
子美詩才猶閣筆，至今寂寞錦城中。
清明登白紵山
作者：吳芾
朝代：宋

偷得鈴齋半日閒，喜逢佳節漫追攀。
扶衰强策青藜杖，尋勝聊登白紵山。
遠岫千重雲出沒，清溪一带水回環。
我來恨未窮游覽，回首孤城落照間。
渡錢塘江
作者：吳芾
朝代：宋

萬頃煙波一葉輕，風來枕上覺凉生。
我行觸熱渾無奈，却喜身心得頓清。
湖上遣興
作者：吳芾
朝代：宋

閒來湖上覓清凉，竹杖芒鞋野興長。
青嶂回環如洞府，綠波澄澈似滄浪。
枝頭落絮隨風急，水面浮魚逐餌忙。
自笑衰翁無箇事，悠然身世兩相忘。
湖山遣興
作者：吳芾
朝代：宋

我在小西湖，浩渺仍清曠。
大旱未嘗枯，久雨亦不漲。
灌溉數千頃，無欠亦無長。
中有十里荷，花開密相傍。
疑若水仙遊，波間張供帳。
既列萬紅粧，復陳千彩仗。
風細月明時，天香互飄蕩。
縱有老畫師，丹青難髣像。
我心如死灰，萬事俱廢忘。
獨於此留情，曾不忘一餉。
日日繞岸行，踏破屐幾緉。
無以寄幽懷，誅茅聊小創。
開窗面湖光，納此無盡藏。
冀得日臨賦，少效陶元亮。
用以償素心，庶不孤雅尚。
每自謂生前，足可供酬唱。
偶未脫世緣，一出成牽强。
紅塵四十年，白髮三千丈。
勞力復勞心，時時嬰拙恙。
夢寢到湖邊，恨無縮地杖。
迨今始歸休，掛冠老湖上。
坐看水中天，依然涵萬象。
近樹與遠山，倒引還彌望。
驚湍瀉兩閘，飛瀑來千嶂。
沙頭鷗鷺集，水面龜魚漾。
似認舊主人，有意來相向。
時方夏初臨，雨霽天風颺。
日影烘微雲，水紋生細浪。
徘徊至夕陽，迤邐扁舟放。
恍覺此身輕，有如在崑閬。
我病雖不飲，亦爲傾家釀。
酒酣逸興來，懷抱益舒暢。
嗟我本寒儒，百種無一樣。
晚有田與園，所得已過當。
今更享此湖，重慚踰分量。
是豈人之力，無乃天所貺。
惟是頑鈍姿，年衰多俗狀。
塵痕滿衣襟，攬鏡空感愴。
要當盡洗濯，見我本來相。
心跡喜雙清，從人詫官况。
滕王閣
作者：吳芾
朝代：宋

盡道滕王閣太卑，合新舊觀復雄規。
我來興葺非難事，却恐俱爲識者嗤。
滕王閣三首·其一
作者：吳芾
朝代：宋

昔日驕王鎮此州，特營高閣瞰清流。
一時傑出稱雄觀，千古爭傳作勝遊。
遍覽遺蹤容可想，回思往事却堪羞。
時人漫說珠簾雨，空惹騷人拄笏愁。
滕王閣三首·其三
作者：吳芾
朝代：宋

向來高閣久成空，今日雕欄勢尚雄。
觸影自憐人已老，題詩還愧我非工。
江山滿目長悲古，樽俎開懷幸對公。
莫惜躊躇連日醉，此回別後幾時同。
滕王閣三首·其二
作者：吳芾
朝代：宋

高閣秋登第一回，頓令心目豁然開。
山騰翠靄浮空去，水引清風入座來。
九夏炎光今已矣，一時佳興更悠哉。
和君妙句如冰雪，想見胸中絕點埃。